qundao/data-zh-poetry huggingface dataset:
题情荃先生画隐园图·其二
作者：杨圻
朝代：清
体裁：五言律诗

亦有林闾计，巾车往独迟。抚兹东户美，动我故园思。宾主皆诗伯，楼台得画师。山青头半白，宇宙总堪疑。
题朱凤千抚松圆·其一
作者：杨圻
朝代：清
体裁：七言绝句

错节盘根苍翠枝，坚贞好伴鹤风姿。岁寒省识苏卿意，回日楼台此一时。
题朱凤千抚松圆·其二
作者：杨圻
朝代：清
体裁：七言绝句

柴桑招隐乐陶陶，百岁归来战鼓高。满地江湖行不得，山窗解带听松涛。
题李东园茶庄·其一
作者：杨圻
朝代：清
体裁：七言绝句

洞庭茶唱采春声，雨后明前岁计成。曾向君山饮新绿，肺清老去觉诗清。
题李东园茶庄·其三
作者：杨圻
朝代：清
体裁：七言绝句

上国仙槎诩物华，渭川千亩十洲誇。风枝露叶关平准，吴越蚕桑荆楚茶。
题李东园茶庄·其二
作者：杨圻
朝代：清
体裁：七言绝句

石床松雨沸铜瓶，涤荡烦襟酒力醒。海客寄言多采撷，从今重译到茶经。
题李东园茶庄·其四
作者：杨圻
朝代：清
体裁：七言绝句

故山云雾摘幽枝，蟹眼松风活火时。春到武夷华木秀，诗人此物最相思。
题李楞伽先生手临蒋文肃公百花手卷·其一
作者：杨圻
朝代：清
体裁：七言绝句

八方无事买胭脂，宰相风流彼一时。想见退朝花底散，满衣清露上林枝。
题李楞伽先生手临蒋文肃公百花手卷·其三
作者：杨圻
朝代：清
体裁：七言绝句

是卷流传宰相家，曲江风度令人嗟。野王别有丹青恨，不为徐熙没骨花。
题李楞伽先生手临蒋文肃公百花手卷·其二
作者：杨圻
朝代：清
体裁：七言绝句

衣钵南沙几辈传，江乡再见李龙眠。君家不买群芳谱，画到梅花便一年。
题李楞伽先生手临蒋文肃公百花手卷·其四
作者：杨圻
朝代：清
体裁：七言绝句

能师造化夺天工，修到尧天雨露丛。生意自怜输草木，及时万紫与千红。
题梅
作者：杨圻
朝代：清

北枝开后复南枝，幽壑流泉洗墨时。昨夜孤山风雪里，有人下酒嚼寒诗。波冷山寒酒一瓢，水云深处换金貂。暮来雪里梅花发，醉送诗人过断桥。
题梅
作者：杨圻
朝代：清
体裁：七言绝句

短短疏篱隔水涯，暮禽啼满野人家。一溪幽竹乱于发，但觉寒香不见花。
题梅·其一
作者：杨圻
朝代：清
体裁：七言绝句

北枝开后复南枝，幽壑流泉洗墨时。昨夜孤山风雪里，有人下酒嚼寒诗。
题梅·其二
作者：杨圻
朝代：清
体裁：七言绝句

波冷山寒酒一瓢，水云深处换金貂。暮来雪里梅花发，醉送诗人过断桥。
题梅席上逢汉皋故妓犹能识余为客言余事甚悉伤其流落因感昔游之盛时避乱淞滨也·其一
作者：杨圻
朝代：清
体裁：七言绝句

樽前红粉话飘流，见说风情怨鄂州。一曲楚歌人尽起，江南烟水已惊秋。
题梅花
作者：杨圻
朝代：清
体裁：七言绝句

八千里外见横斜，天下房栊不是家。归梦故山旧篱落，冲烟冒雪两三花。
题梅花二绝·其一
作者：杨圻
朝代：清
体裁：七言绝句

写得梅花赠与君，江南愁梦共纷纭。罗浮咫尺孤山远，处处诗魂乱水云。
题梅花二绝·其二
作者：杨圻
朝代：清
体裁：七言绝句

故山猿鹤恨依稀，满地江湖梦已非。红萼也知耐风雪，为人忍死待春归。
题樊潜庵百哀诗·其一
作者：杨圻
朝代：清
体裁：七言绝句

半生静好无双乐，垂老难忘有百哀。省识夫妻贫贱好，家常语自性天来。
题樊潜庵百哀诗·其三
作者：杨圻
朝代：清
体裁：七言绝句

人间誉我名夫妇，消受清欢痴不知。今日为人誇赵管，吟成溅泪已多时。
题樊潜庵百哀诗·其二
作者：杨圻
朝代：清
体裁：七言绝句

昔疑贤妇非逾分，夫妇而今道可哀。福慧与君同享尽，恨人都自福人来。
题潜之孤山草庐图
作者：杨圻
朝代：清
体裁：五言律诗

孤山水清浅，八口寄云岑。行到梅花里，柴门风雪深。其人能绝俗，我句亦无心。省识隐者宅，何须问姓林。
题燕京梨园续史·其一
作者：杨圻
朝代：清
体裁：七言绝句

瑶京法曲盛咸同，南部新声入九重。一代伶官能数典，至今吴楚有家风。
题燕京梨园续史·其二
作者：杨圻
朝代：清
体裁：七言绝句

观乐声容纪管弦，承平掌故识当年。锦衣玉貌多遗事，此是梨园野获编。
题王孝慈英秀集册子·其一
作者：杨圻
朝代：清
体裁：七言绝句

前殿歌声久寂寥，野狐白发暗魂消。月明南府春寒重，夜梦先皇赐锦袍。
题王孝慈英秀集册子·其三
作者：杨圻
朝代：清
体裁：七言绝句

我亦江南同落魄，乱离词赋更伤春。清平绝调朝元曲，都是瑶京梦里人。
题王孝慈英秀集册子·其二
作者：杨圻
朝代：清
体裁：七言绝句

海上云凉动管弦，当筵法曲见龟年。贞元朝士皆惊起，閒向江风话九天。
题王小航方家园记事·其一
作者：杨圻
朝代：清
体裁：七言绝句

误国清流亡大夫，是非今日不糊涂。千秋留得真消息，犹见前朝一董狐。
题王小航方家园记事·其三
作者：杨圻
朝代：清
体裁：七言绝句

会见金门荆棘中，胥门抉眼此孤忠。珠帘玉砌春寒夜，都付诗人梦故宫。
题王小航方家园记事·其二
作者：杨圻
朝代：清
体裁：七言绝句

骨肉孤危涕泪多，眼中真个见铜驼。原来慈孝关天下，家事其如国事何。
题王小航方家园记事·其五
作者：杨圻
朝代：清
体裁：七言绝句

裘马清狂感岁华，从前门巷近君家。宗之潇洒今斑鬓，犹得江头拜浣花。
题王小航方家园记事·其六
作者：杨圻
朝代：清
体裁：七言绝句

草堂花竹应伤神，喜见开元一老臣。多少楼台烟浪里，月明西内更无人。
题王小航方家园记事·其四
作者：杨圻
朝代：清
体裁：七言绝句

当年李相收京阙，雪涕还宫万马行。曾见范阳旧行殿，柳丝一树碧无情。
题画下山虎为藻斌
作者：杨圻
朝代：清
体裁：五言绝句

气骨交秋劲，声音在谷豪。深藏威自重，月小更山高。
题画梅·其一
作者：杨圻
朝代：清
体裁：七言绝句

我有梅花十万枝，未能成画未成诗。江湖风雪关山月，拄腹撑肠满肚皮。
题画梅·其三
作者：杨圻
朝代：清
体裁：七言绝句

水墨纵横关气骨，胭脂狼藉媚桠杈。参军近岁差强意，红袖舒笺画国花。
题画梅·其二
作者：杨圻
朝代：清
体裁：七言绝句

自向深山绝壑栽，风霜冰雪一齐来。有时忽被胭脂浸，万朵红云笑靥开。
题画梅·其五
作者：杨圻
朝代：清
体裁：七言绝句

美人祇在此山中，林下黄昏雪里红。云锁罗浮千万壑，几时睡醒赵师雄。
题画梅·其四
作者：杨圻
朝代：清
体裁：七言绝句

漫卷诗书返故林，生还城郭一沉吟。山桥归去梅花发，下马敲门风雪深。
题程伯臧潘姬哀词·其一
作者：杨圻
朝代：清
体裁：七言绝句

一曲秦淮流水香，扬州扇坠冠群芳。风华独数侯公子，乱后才人壮悔堂。
题程伯臧潘姬哀词·其三
作者：杨圻
朝代：清
体裁：七言绝句

天判无灵写韵稀，招魂门巷认乌衣。浔阳日夜桃花浪，尽向金陵燕子矶。
题程伯臧潘姬哀词·其二
作者：杨圻
朝代：清
体裁：七言绝句

量珠不羡石崇家，长伴诗人隐若耶。嫁与东风犹薄命，飘茵仍是断肠花。
题程伯臧潘姬哀词·其四
作者：杨圻
朝代：清
体裁：七言绝句

淮水清清江水浑，春潮来去载桃根。纪男身世非秋柳，绝调休教吊白门。
题程康闻笛图·其一
作者：杨圻
朝代：清
体裁：五言律诗

兵马满天地，哀歌江汉间。斯人余不识，把剑孰追攀。煮酒从天醉，关门觉世閒。楼空黄鹤去，一片武昌山。
题程康闻笛图·其二
作者：杨圻
朝代：清
体裁：五言律诗

风流动荆楚，身后意如何。日暮渔樵众，春天鸟兽多。青山埋醉死，白发纵狂歌。尚有羊昙泪，西州策马过。
题美美照·其一
作者：杨圻
朝代：清
体裁：七言绝句

可怜对酒更闻歌，销得馀愁奈尔何。一自楚天成赋后，至今江上雨云多。
题美美照·其三
作者：杨圻
朝代：清
体裁：七言绝句

汉皇重色失惊鸿，羞涩黄金买画工。一倒霸才难得主，年年沉醉过新丰。
题胡藻斌画虎歌
作者：杨圻
朝代：清
体裁：古风

今之画家多画虎，画之不成虎皆怒。藻斌揣摩得虎意，有声若雷气孔武。满堂粉墨动秋阴，落叶飘蓬飞如雨。箕星降精百兽雄，深居不出千山空。山鸣谷应一长啸，月黑天高从以风。孤神凝重自威猛，金睛睒睒爪有锋。虎牙将军拜封号，虎贲宿卫当折冲。古来用武求猛士，天下已定歌新丰。于今中原方逐鹿，狐兔纷纷看不足。黄须儿子万人敌，燕颔书生飞食肉。不入虎穴焉得子，不履虎尾何能逐。阪泉酣战莫敢撄，罴态狼貙气尽夺。嗟嗟犬羊之质毛鞟同，其视眈眈皮之蒙。大人虎变何彪炳，驱出六合奇尨功。异时图形出君手，渲染大笔铭旌弓，丹青万古云台宫。
题藻斌画伏虎
作者：杨圻
朝代：清
体裁：古风

云梦秋高百卉腓，狐兔寂寞鹰犬稀。封君安居群动息，声色不动神逾威。高峰静谷绝吼啸，寒月繁霜清九围。大人文炳同豹德，南山雾隐藏光辉。英雄神武亦若是，威福不作心无机。黝然凝重气盖世，天下屏息人莫违。齐楚宁争滕薛长，韩彭奚有绛灌讥。知止不殆轻招损，令名大业其庶几。磨牙吮血豺狼事，道逢卞庄将安归。君作此图必有以，喑鸣叱咤知其微。丹青满壁风生纸，户外空山木叶飞。
题袁抱存寒庐茗话图卷子
作者：杨圻
朝代：清
体裁：古风

天下已定当高歌，诗人不及侯王多。袁侯一室大如斗，海内清才容收罗。三山丘壑本奇绝，六百年无诗人迹。建章前殿雪中开，沁水辋川皆失色。玉龙呼啸来寒空，古松流水静房栊。雪前风起春灯乱，雪后烟开月满宫。梁园俦侣皆诗伯，水上楼台万象出。雕梁画栋帝王家，冻砚寒窗幽人宅。主人煮冰凿天河，砂铛竹灶煎松萝。贪泉狂泉饮者众，试尝此茗当如何。沧桑话罢呵画笔，瑶林玉树散仙客。闭门千载见高风，岂如西园记游屐。我有蘧庐天地开，飘然南极袖诗回。眼中五岳何曾见，指点人间雪几堆。
题袁抱存寒庐茗话图卷子即西苑流水音千尺雪旧址
作者：杨圻
朝代：清

天下已定当高歌，诗人不及侯王多。袁侯一室大如斗，海内清才容收罗。三山丘壑本奇绝，六百年无诗人迹。建章前殿雪中开，沁水辋川皆失色。玉龙呼啸来寒空，古松流水静房拢。雪前风起春灯乱，雪后烟开月满宫。梁园俦侣皆诗伯，水上楼台万象出。雕梁画栋帝王家，冻砚寒窗幽人宅。主人煮冰凿天河，砂铛竹灶煎松萝。贪泉狂泉饮者众，试尝此茗当如何。沧桑话罢呵画笔，瑶林玉树散仙客。闭门千载见高风，岂如西园记游屐。我有蘧庐天地开，飘然南极袖诗回。眼中五岳何曾见，指点人间雪几堆。
题袁豹岑宋包贵画豹大轴
作者：杨圻
朝代：清
体裁：古风

古人画虎不画豹，包贵善画独兀奡。豹龛主人抱神姿，奇哉英物聚所好。丛箐怪石交幽暗，杂以松桧争荒奥。满堂生风粉墨动，直欲下壁一跳噭。草中双睛光射人，遂令众客皆惊倒。袁侯顾我称豹德，高视阔步静不躁。孤神凝重藏百威，顾盻生姿陋狼獥。深山大泽亦坎阱，雄心九州一腾趠。南山之陲神雾深，偶然不出百兽暴。呜呼，箕星之精兽之雄，凡笔但画毛肉丰。意态出落到筋骨，神毫直觉皮相空。袁侯真契一遇合，赏心不在丹青工。君子自与世俗异，安得一视凡虎同。
题西陵峡蜀山图照
作者：杨圻
朝代：清
体裁：七言绝句

石出江根雨脚昏，高高翠嶂一滩喧。诗人怀古共今昔，白帝城中云出门。
题赠徐怀礼夫人礼佛诗·其一
作者：杨圻
朝代：清
体裁：七言绝句

披图曾记识英雄，保幛长淮第一功。争道万家生佛好，至今画像满江东。
题赠徐怀礼夫人礼佛诗·其三
作者：杨圻
朝代：清
体裁：七言绝句

万缘一寂齐生死，一点青灯觉岸生。悟后意根无四相，爱河恨海两澄清。
题赠徐怀礼夫人礼佛诗·其二
作者：杨圻
朝代：清
体裁：七言绝句

非关少妇怨封侯，肠断重开燕子楼。回忆小乔初嫁了，将军十万拥貔貅。
题赠徐怀礼夫人礼佛诗·其四
作者：杨圻
朝代：清
体裁：七言绝句

茫茫世事自流年，如此人间总可怜。我有自家乾净土，独无人处种心田。
题金巨山海棠诗梦图
作者：杨圻
朝代：清

看遍韶华锦绣时，城南工部肯无诗。芳菲莫道春光晚，待看明年红满枝。诗人悱恻惜花心，香国华胥一枕寻。多少楼台风日里，要从真宰借春阴。
题金巨山海棠诗梦图·其一
作者：杨圻
朝代：清
体裁：七言绝句

看遍韶华锦绣时，城南工部肯无诗。芳菲莫道春光晚，待看明年红满枝。
题金巨山海棠诗梦图·其二
作者：杨圻
朝代：清
体裁：七言绝句

诗人悱恻惜花心，香国华胥一枕寻。多少楼台风日里，要从真宰借春阴。
题长门君照片·其一
作者：杨圻
朝代：清
体裁：七言绝句

可堪对酒更闻歌，销得愁予奈尔何。一自楚天成赋后，至今江上雨云多。
题长门君照片·其三
作者：杨圻
朝代：清
体裁：七言绝句

汉皇重色失惊鸿，羞涩黄金买画工。一例霸才难得主，年年沉醉过新丰。
题长门君照片·其二
作者：杨圻
朝代：清
体裁：七言绝句

羽衣惊破管弦哀，笳鼓东行铁骑来。从此江山罢歌舞，为谁梳洗傍琴台。
题长门君照片·其四
作者：杨圻
朝代：清
体裁：七言绝句

年年落魄又今年，典尽春衣买醉眠。天末生涯差强意，将军厚我玉人怜。
题陈增荣总兵去思图
作者：杨圻
朝代：清
体裁：古风

辛亥皇纲解其纽，无义之战得未有。泰宁雄镇翊神京，紫荆飞狐扼左右。偏师独当四战地，其何以战难乎守。大战小战四十七，十馀年来穷鸡狗。亦如山洪汇其潴，沟浍皆盈溢亦受。至今谈者皆色变，父老蹙额儿童走。陈侯儒将莅兹邑，绥辑部曲安瓮牖。农夫观兵荷耒立，妇孺相呼携其肘。今世何人知好名，复以馀閒耽诗酒。惜哉百日去其位，叹息相告辍耕耦。福山高台矗云表，民不能忘君不朽。李广刁斗久不闻，岂有不识继其后。呜呼，乱世人心最易得，河北良民况敦厚。将军三月留去思，况使沦肌日月久。愿乞一郡为好官，往解倒悬援以手。愿为一言请民命，民为我儿我民母。更叩苍天哀苍生，早生圣人九顿首。苦兵何独一易州，举一易州以例九。
题降神记后·其一
作者：杨圻
朝代：清
体裁：七言绝句

鸿都仙客术通神，夜醮空堂月半轮。灯烛有光帷帐寂，得无遥见李夫人。
题降神记后·其七
作者：杨圻
朝代：清
体裁：七言绝句

廿年盟誓两心知，惭愧年年枉费辞。不愿长生不怕死，只须同尽莫参差。
题降神记后·其三
作者：杨圻
朝代：清
体裁：七言绝句

中年偕隐罢听珂，荆布相从奈乱何。十四年来天下事，功名两字负君多。
题降神记后·其九
作者：杨圻
朝代：清
体裁：七言绝句

从今踪迹隔仙寰，此别音容去不还。我欲相从迷处所，一声清磬落伽山。
题降神记后·其二
作者：杨圻
朝代：清
体裁：七言绝句

万语千言慰我心，安贫守道是知音。平生规劝寻常事，一字今朝抵万金。
题降神记后·其五
作者：杨圻
朝代：清
体裁：七言绝句

来时不易别时难，保重叮咛佛也酸。差幸死生通一点，共知人鬼两平安。
题降神记后·其八
作者：杨圻
朝代：清
体裁：七言绝句

一声去也两心酸，临别殷勤见肺肝。夜半送君南渡去，一身风雪步虚寒。
题降神记后·其六
作者：杨圻
朝代：清
体裁：七言绝句

劝言此别莫悲伤，见性明心得久长。今日相形惭见拙，薰香荀令是皮囊。
题降神记后·其十
作者：杨圻
朝代：清
体裁：七言绝句

彩鸾一去随箫史，可许他年眷属情。长与君身伴仙骨，海山深处洞天清。
题降神记后·其十一
作者：杨圻
朝代：清
体裁：七言绝句

落伽犹自在人间，万壑千岩闭翠鬟。他日刺船沧海上，为君踏遍望夫山。
题降神记后·其四
作者：杨圻
朝代：清
体裁：七言绝句

营斋营奠羽书忙，百日煎熬鬓已苍。何得俸钱过十万，自伤风雪典衣裳。
题雷竺笙检书看剑图·其一
作者：杨圻
朝代：清
体裁：七言绝句

滔滔天下倖成名，历尽崎岖蜀道平。倘有八千兵子弟，不妨书剑两无成。
题雷竺笙检书看剑图·其二
作者：杨圻
朝代：清
体裁：七言绝句

丰城夜气斗牛冲，雷焕当年博物宗。仗剑出门天地窄，屠龙毕竟胜雕龙。
题霞客昔年宫装鞓红午卧图·其一
作者：杨圻
朝代：清
体裁：七言绝句

百草芳菲花气肥，一身常护綵云飞。鲛绡云锦无颜色，满袖春风一品衣。
题霞客昔年宫装鞓红午卧图·其二
作者：杨圻
朝代：清
体裁：七言绝句

云鬓星眸入画身，少年夫妇太平春。儿孙不识朱颜老，笑指含章殿里人。
题鬼趣图·其一
作者：杨圻
朝代：清
体裁：五言绝句

形态忍寓目，丹青已入神。何从知鬼趣，直是画流民。
题鬼趣图·其二
作者：杨圻
朝代：清
体裁：五言绝句

此境人皆有，其时谁救之。回头今不早，明日更嫌迟。
风入松·十月登香江山顶
作者：杨圻
朝代：清
体裁：词

一帘捲起古今愁。清叹动高秋。早知酒热波心冷，趁斜晖、一晌登楼。杯底千岩万壑，江山半壁交州。萧萧古垒枕寒流。依旧水悠悠。閒来不管鱼龙气，破工夫、去钓沧洲。如此满天风雨，怎无一个归舟。
风入松·十月登香江山顶
作者：杨圻
朝代：清

一帘捲起古今愁，清叹动高秋。早知酒热波心冷，趁斜晖一晌登楼。杯底干岩万壑，江山半壁交州。萧萧古垒枕寒流，依旧水悠悠。閒来不管鱼龙气，破工夫去钓沧洲。如此满天风雨，怎无一个归舟。
风流子·春怨
作者：杨圻
朝代：清
体裁：词

曲院小池花涌。楼外垂杨舞动。人独立，小桥西，较量春愁轻重。莺燕。低弄。流水斜阳如梦。
风流子·春怨
作者：杨圻
朝代：清

曲院小池花涌，楼外垂杨舞动。人独立，小桥西，较量春愁轻重。莺燕，低弄，流水斜阳如梦。
风雨交作过湖口霁后风色尤佳
作者：杨圻
朝代：清
体裁：七言绝句

楚江千里水天宽，一席南风送子安。返照入江云吐月，马当山色雨中看。
风雪送籀斋归金陵
作者：杨圻
朝代：清
体裁：五言律诗

少小论功业，相逢今二毛。江山自万古，涕泪必吾曹。昨夜梅花发，今年酒价高。所期天下计，万里莫辞劳。
食樱桃纪痛
作者：杨圻
朝代：清
体裁：七言绝句

江乡风味悲羊枣，乱后思亲更郁陶。追远全凭中馈事，玉盘洗手荐樱桃。
饯春
作者：杨圻
朝代：清
体裁：五言律诗

深院日卓午，开门莺乱飞。偶然伤晼晚，不为惜芳菲。春尽花犹盛，兵休客始归。飘灯筵欲散，新月上红薇。
首夏游天津桥闻子规声归思不可耐请假一月
作者：杨圻
朝代：清
体裁：五言律诗

河上生春草，津桥飞柳丝。洛阳闻杜宇，催我还山期。忽忆杨梅熟，晶盘荐及时。今朝诗有喜，先报瘦妻知。
首夏饮吴将军宅小园
作者：杨圻
朝代：清
体裁：七言绝句

半亩园林屋似舟，一匡于此合诸侯。中原四月见青杏，细雨清樽侍豫州。
首阳山谒夷齐庙
作者：杨圻
朝代：清
体裁：五言律诗

宿昔称惭德，崇朝告武成。独夫臣亿万，二子意忠贞。想像从龙气，凄凉扣马情。即今樵牧语，都识圣贤名。
香山吊白太傅墓·其一
作者：杨圻
朝代：清
体裁：七言绝句

水清沙白流枫叶，拾级香山山悄然。凭吊不知经几辈，夕阳红过一千年。
香山吊白太傅墓·其二
作者：杨圻
朝代：清
体裁：七言绝句

九老香山尚有堂，风流儒雅总堪伤。诗人际遇今何世，肠断江东杨野王。
香山寺
作者：杨圻
朝代：清
体裁：七言绝句

水石凄清云木连，鞭丝帽影入伊川。寒山日出动钟磬，古寺无人松雪烟。
香江喜逢嘉有
作者：杨圻
朝代：清
体裁：五言律诗

胼胝半天下，惊心相见欢。所馀但皮骨，失喜各平安。死别仓皇易，生离失散难。海天愁里窄，不及酒杯宽。
香炉词
作者：杨圻
朝代：清
体裁：古风

金炉凝夕烟，含情罢清宴。前年祀牛女，瓜果陈芳荐。新月照水军，洞庭秋如练。夕凉潇湘山，焚香满花院。共拜星宫君，夜长添一线。平生密誓词，流光已如电。夙昔拂拭痕，光色尚隐现。中有心字灰，香气犹未变。孤情上秋云，悽然睹钗钿。乞怜天河人，他生一相见。
驱兵渡虎牢关南下信阳
作者：杨圻
朝代：清
体裁：五言律诗

驱车广武间，茫茫千万山。无穷今古事，寒水向人閒。落日吞云梦，青天压虎关。可怜征战尽，犹自唱刀环。
高氏别业
作者：杨圻
朝代：清
体裁：五言律诗

二十年前客，重来载酒行。溪山秋更寂，几案晚来明。鸣橹茶烟起，开门荷气清。偶然思旧句，忽忆少年情。
高阳台·寄陈赣一婚礼
作者：杨圻
朝代：清
体裁：词

锦帐灯明，银屏香暖，如今不用相思。弯笺重叠，分明煞费支持。桃花红了还重数，到菊花、黄了枝枝。莫嫌迟，觅觅寻寻，我早先知。那时早證红丝。记得花开逢闰，三月佳期。举案人来，这回上下床时。纵教豪气难除尽，笑元龙、蘸上些儿。寄新词，可许刘桢，平视芳姿。
高阳台·见燕时客南溟
作者：杨圻
朝代：清

日日愁风，朝朝看雨，画楼闲杀鸟衣。同是天涯，相逢总是依依。春潮夜打山根月，送帆樯海上人归。更凄迷，梦到深宫，露滴罘罳。隔年踪迹曾相识，况烟迷平陆，草入荒溪。欲待商量，如今是柳暗长堤。绿窗人语春眠觉，道江南处处花飞。莫搴帏，不见长安，一片斜晖。
高阳台·见燕，时客南溟
作者：杨圻
朝代：清
体裁：词

日日愁风，朝朝看雨，画楼閒杀乌衣。同是天涯，相逢总是依依。春潮夜打山根月，送帆樯、海上人归。更凄迷，梦到深宫，露滴罘罳。隔年踪迹曾相识，况烟迷平陆，草入荒溪。欲待商量，如今柳暗长堤。绿窗人语春眠觉，道江南、处处花飞。莫搴帏，不见长安，一片斜晖。
鸡公山感怀诗一百韵
作者：杨圻
朝代：清
体裁：古风

昔者中兴称同光，拨乱反正继成康。胡曾左李读书子，义军突起淮与湘。书生报国岂好武，乃心王室谋则臧。其时文臣握兵柄，指挥褒鄂守四方。天下一家如指臂，委裘可治况垂裳。万几致理有成法，虽无治人由旧章。内有贤王外儒将，祥麟威凤在帝旁。乱臣十人亦已足，奇才岂必用斗量。恩诏数颁纾疾苦，谏草白日进未央。内府水衡铜牡锈，太仓红腐流脂芗。童叟相识守乡井，县官姓名久遗忘。鸡鸣犬吠满小邑，年丰岁暮婚嫁忙。东南羽书动江海，大河以北皆麻桑。人心得失赖维系，正名定分严大防。自从辟门懋勤殿，争言武备救危亡。疆吏乘时植权势，阳媚时论图自强。广厦万间突兀立，阴符万本陈讲堂。洪炉大冶聚州铁，江心鼓铸鸣干将。鍊将鍊兵岁万亿，糜赀遣学穷梯航。即今割据诸雄杰，何非帝力登序庠。膑涓同学师鬼谷，用求俊乂安庙廊。辛亥禅让移鼎祚，裂冠毁冕扬沸汤。盗窃名义锄异己，标置曲学驱莠粮。朝为戍卒暮将帅，举国辍耕荷戎装。英雄皆自田间来，贪财好色意飞扬。富贵逼人非始愿，武学武器娴且良。连年七省大水旱，农具在手泪在眶。徵兵遣役为盗贼，室无丁男田无秧。沙场醉卧壮夫尽，死于私斗非国殇。自夷乡里杀子弟，忍使白骨堆邱冈。陷邑攻城非仇敌，南征北伐皆不遑。杀人最多功第一，论赏我当为假王。但闻能吏技百出，榷算钩距穷毫芒。此时一将拥千万，名城钜室倾盖藏。黄金布地珠走椟，楼观飞惊歌舞行。万钱米斗丝一尺，将门隶卒厌酒浆。妖姬力不胜锦绣，奇服旷世悬明珰。飞车缩地逐明月，千金无人求骕骦。自云逆取可顺守，人拙我巧理无妨。王孙挟弹伺路侧，宁知黄雀为螳螂。崇朝篡取发肘腋，覆辙继轨相参商。辛壬之际称无道，以视今日犹纪纲。蓬莱将军浩然气，允文允武至大刚。鞭笞群雄出六合，欲扫区宇恢一匡。东败公孙清渤海，西蹴巴蜀平子阳。近年功业震华夏，南人不反安荆襄。凉秋九月兵出塞，长城高高山茫茫。关下落日照万幕，辕门不见飞鸟翔。夜闻吹笳出帐立，仰视寒月衣满霜。沙中战马腾万匹，刀剑卓立铜鼓镗。诸侯会师二十万，动如波涛止如墙。将军劳苦夜酣战，杀气入海天地黄。三师壮士一当百，奇兵旦暮度陈仓。安史异志蓄已久，渔阳鼙鼓来仓皇。孤军食尽寄海岛，天风捲雪欺艅艎。功亏九仞天下恸，魑魅魍魉形踉跄。宵来荧惑侵帝座，眼见钟鼓移阿房。千门宫殿锁寒月，铜仙登车铅泪滂。叛将逆军国法在，狐狸何以谋豺狼。今年流血八千里，发之吴越臧与杨。北自燕云及齐鲁，东至江淮西大梁。洛阳残破岂无故，百姓涕泣兵饱飏。关中小儿新得志，两河锦绣化痍疮。兵车颟顸金帛重，前载妇女后刀枪。月白夜静闻野哭，暗风断续递哀吭。哀我江南久苦战，流离九县罹兵殃。天吴颠倒委山谷，牛马横陈犹羁缰。父死路隅不能顾，一哭去之走异乡。连城天晓鸡不叫，江湖满地啼寒螀。木棉如雪花万顷，无人收采登筥筐。大军既去官吏至，招抚流亡归鳏孀。爬搜瓦砾寻门户，县官捉去徵预粮。入门无人烟在灶，女尸立井男尸梁。郑侠不生董狐死，丹青笔削谁擅场。谁非人类无气血，能不一恸呼穹苍。我从榆关幸脱死，大军相失苦备尝。弃家浮海溯江汉，西入武关走北邙。道出虎牢烟尘起，路逢将军谒车箱。始知河南失数郡，将军太息我激昂。秦兵西逼有侯景，楚军东阻无项庄。绕树三匝行不得，月明星稀道路长。天寒谷口雪花大，残军踯躅行且僵。鸡公高台平落日，乱山郁硉寒云荒。中原指顾犹可见，西望巩洛烟苍凉。黄河雨雪公无渡，江汉风波不可杭。空谷俯仰独嗟叹，英雄才大心神伤。部曲饥冻誓生死，幕府流落甘秕糠。手煨榾柮仰列宿，山高风急摇光铓。乡关回首乱云水，兰成有宅江梅香。故园万里正花发，西楼雪暗鸣酒床。瘦妻稚子伴岁晚，高窗大几诗清狂。西依严武岂衣食，所恨大计无劻勷。自逢丧乱楼涧谷，樵扫红叶炊黄粱。翠微寒籁到晓响，足茧荒山哀桑沧。益思故君今安在，天边泣血臣恐惶。丈夫事主贵终始，相从患难吾愿偿。开元天宝如梦寐，三十年事悲莫当。太平君相我亲见，当时不识谓寻常。愿进后言贡当道，轻重文武事彰彰。横流泛滥不可挽，谁其致之袁端张。
鸡公山绝顶侍吴公望落日
作者：杨圻
朝代：清
体裁：五言律诗

川原夕阳尽，西望一登台。人意随山乱，军歌动地哀。大家何处去，今日偶然来。向晚起风雪，将军且举杯。
鸡公山绝顶登靳将军别墅高台送人东归
作者：杨圻
朝代：清
体裁：五言律诗

满目伤心色，凄清画不成。寒鹰蟠废垒，落日照残兵。百战逢佳节，孤城送远行。一为挥手去，云海闭柴荆。
鸡鸣埭望孝陵
作者：杨圻
朝代：清
体裁：五言律诗

废殿秋山里，穿云一径斜。夕阳燃暮岭，江色浸寒鸦。烟水能千古，兴亡祇几家。鸟啼香积散，新月上袈裟。
鹤径
作者：杨圻
朝代：清
体裁：五言绝句

幽竹落清露，双鹤立苍苔。有时鸣一声，月白清风来。
鹧鸪天
作者：杨圻
朝代：清
体裁：词

花近高楼人断魂。高楼愁思怯黄昏。巫山巫峡高寒处，暮暮朝朝生雨云。人已去，对空樽。香衾犹自恋馀温。春江万里情何极，草满天涯水到门。
鹧鸪天·己亥三月别曾舍人
作者：杨圻
朝代：清
体裁：词

才退春寒已暮春。满川烟草送王孙。别时还是相逢处，玉笛吹残酒尚温。吹玉笛，不堪闻。桃花流水绕孤村。何堪斜日青山晚，杜宇声中人闭门。
鹧鸪天·己亥三月别曾舍人
作者：杨圻
朝代：清

才退春寒已暮春，满川烟草送王孙。别时还是相逢处，玉笛吹残酒尚温。吹玉笛，不堪闻，桃花流水绕孤村。何堪斜日青山晚，杜宇声中人闭门。
鹧鸪天·春暮忆岳阳清明，偕霞客踏青小乔墓有感
作者：杨圻
朝代：清
体裁：词

日暮烟花天际浓。踏青门巷怅前踪。当时花落更衣处，为放珠帘敌晚风。吊粉黛，惜英雄。魏宫何在问吴宫。鹧鸪啼满巴陵岸，肠断青山似洛中。
鹧鸪天·禅智寺本炀帝故宫在江都北五里幽花荒草基址略存癸卯重游广陵感赋
作者：杨圻
朝代：清

三月江南浪拍天，一滩疏雨打溪船。无言閒看杨花起，乱舞低飞过小川。斜日里，晚风前，薄寒中酒似当年。桃花春水无寻处，门外青山啼杜鹃。
鹧鸪天·禅智寺本炀帝故宫，在江都北五里，幽花荒草，基址略存，癸卯重游广陵，感赋
作者：杨圻
朝代：清
体裁：词

三月江南浪拍天。一滩疏雨打溪船。无言閒看杨花起，乱舞低飞过小川。斜日里，晚风前。薄寒中酒似当年。桃花春水无寻处，门外青山啼杜鹃。
鹧鸪天·追忆岳阳春游
作者：杨圻
朝代：清
体裁：词

三月桃花水满湖。洞庭楼橹长新蒲。岳阳寒食东风里，日日江村买玉壶。思往事，惜雄图。旌旗此地失吞吴。而今草没湘江岸，楼外春流飞鹧鸪。
黄州早春登城奉和吴将军·其一
作者：杨圻
朝代：清
体裁：七言绝句

朝来春色满黄州，二月江潮带雨流。醉里不知兵马恨，烟花无际独登楼。
黄州早春登城奉和吴将军·其二
作者：杨圻
朝代：清
体裁：七言绝句

快哉亭子树云间，战伐休时诗酒閒。日暮东风上江寺，新莺啼满武昌山。
黄州早春登城奉和吴将军二月初五晨起吴公游牛头湾之马桥村步行田垄与乡民款语具言江潮盛时水及其扉因劝以种树之益村人意甚敬恭风俗敦朴归途争设香案拜迎于平畴新绿间公顾我笑曰此真民意也拱手谢之返舟走笔见示奉和三首纪实事也·其一
作者：杨圻
朝代：清
体裁：七言绝句

万顷江田烟柳斜，春流十里抱人家。黄童白叟争来看，踏碎一川油菜花。
黄州江上
作者：杨圻
朝代：清
体裁：七言绝句

湖海元龙气未销，醉听风雨醒听潮。可堪才尽狂犹昔，一骑江天看射雕。
黄州见梅遂忆故园时江南齐卢搆兵道途梗塞妻子避乱海上
作者：杨圻
朝代：清
体裁：七言律诗

昔年风格首重回，雪满园林酒满杯。共拥翠裘坐寒月，自烧红烛照新梅。已闻兵马及关止，尚有清诗渡海来。惆怅江南烟水客，悔将泉石换尘埃。
黄鹤楼
作者：杨圻
朝代：清
体裁：七言绝句

雪压江山上酒楼，鄂州楼外望荆州。醉中放胆题诗句，不管青莲在上头。
黄鹤楼修禊·其一
作者：杨圻
朝代：清
体裁：七言绝句

频年佳节怅天涯，未灭匈奴何以家。今日春光戎马里，江城吹笛醉烟花。
黄鹤楼修禊·其三
作者：杨圻
朝代：清
体裁：七言绝句

坐中名士知多少，击楫中流洵快哉。风景不殊君莫笑，为君载酒过江来。
黄鹤楼修禊·其二
作者：杨圻
朝代：清
体裁：七言绝句

长安似奕向风尘，谈笑相逢海内亲。漫捲诗书还纵酒，新江山对旧词人。
黄鹤楼修禊·其四
作者：杨圻
朝代：清
体裁：七言绝句

水满汀洲草满湖，鄂州楼上听莺呼。诸君痛饮莫辞醉，如此江山狂得无。
黄龙寺
作者：杨圻
朝代：清
体裁：七言绝句

到此一身惟云气，閒来赤脚踏峰峦。山僧不解寻山意，当我游人一例看。
黄龙寺山中
作者：杨圻
朝代：清
体裁：五言律诗

此路黄龙近，前林烟水昏。乱山逢古寺，深雪得孤村。岭色人行破，溪泉鹿洗浑。松风澹清听，幽寂更成喧。
黑石关
作者：杨圻
朝代：清
体裁：七言绝句

黑石关前有战濠，秋山逦迤入嵩高。独来马背寻诗画，万点寒鸦渡虎牢。
齐天乐·秋雁
作者：杨圻
朝代：清

晚来塞雁横空去，天边几声凄恻。水乱蘋洲，沙翻蓼叙，都是异乡风色。无边萧瑟，听带起秋声，淮南江北。残月空林，行人一宿愁暗绝。年年此时浪迹，惯连营戍鼓，长城秋笛。一样天涯，何堪送尔，满地江湖风急。高楼寂寂，正酒醒残更，梦回江国。露冷灯昏，听胡笳怨拍。
齐天乐·秋雁
作者：杨圻
朝代：清
体裁：词

晚来塞雁横空去，天边几声悽恻。水乱蘋洲，沙翻蓼溆，都是异乡风色。无边萧瑟。听带起秋声，淮南江北。残月空林，行人一宿愁暗绝。年年此时浪迹，惯连营戍鼓，长城秋笛。一样天涯，何堪送尔，满地江湖风急。高楼寂寂。正酒醒残更，梦回江国。露冷灯昏，听胡笳怨拍。
龙涧
作者：杨圻
朝代：清
体裁：七言绝句

柴门犬吠客乘月，幽涧鸟啼云隔山。一夜松窗听细雨，明朝诗句满人间。
同蒋心余彭芸楣游北兰寺
作者：杨垕
朝代：清

无数征帆向马当，龙沙北去树苍苍。去年君亦他乡客，此日谁倾地主觞。野渡春风归鸟雀，寒山返照下牛羊。赞公去后风流尽，依旧閒云销竹房。
宣德赐印歌
作者：杨垕
朝代：清

蛮夷识印不识字，锡以牙章靖边事。红帽黄帽呼万岁，剌麻子孙印世世。贡表押印朱模糊，褊袒缨络来渡泸。入抱毡氍谒天子，出分金帛欢妻孥。大印小印不知数，鸱夷悬之碉房贮。石龛生受旃檀香，手炙肥犍唱经去。忽闻银官来货场，红帽黄帽刀交光。天兵直入法王死，碉房争取金银章。此印流传入中土，惊雷一声花一吐。尘埋古寺宝幢光，血渍车轮高纽古。我闻剌麻呼法王，青狮白象云相羊。前朝眩术感佛国，群僧杂出雄蛮方。举手加额日入部，左担崎岖栈飞渡。驷马谕蜀来相如，万里不毛皆贡赋。
康郎山怀古
作者：杨垕
朝代：清

白浪连天地，萧条战伐尘。驱除民有主，割据尔何人。百战艰穷寇，诸公解致身。由来开创业，草木亦能神。
栈道猿声歌
作者：杨垕
朝代：清

猿朝鸣，猿夜鸣，劝君乘舟毋陆行。顷刻葬鱼腹，肢体犹得全。悬崖一坠血稠叠，野狐生啖目睊睊，剑门插天青巑岏。行人但左担，转趾不易肩。穹岫置傀儡，来去导行人。去挟木人去，来挟木人还。木人不见人不前，不者对死踟蹰间。猿鸣苦，猿鸣酸。江南苦秋热，边气早凄寒。秦时烧栈至今在，八月积雪横云端。早扪狸迹争追攀，裂肤坠指心犹欢。今年坠崖不知处，明年下视枯骨荒草缠。君不见阴平天险不可当，魏人下令如驱羊。一落千丈血里疮，回看栈道我心伤。艾艾西来功可王，胡不锦衣归故乡。
梅岭怀古
作者：杨垕
朝代：清

路入雄关鸟道斜，参天古木暮云遮。楼船是处思名将，逢掖当年走传车。气候何须异寒暖，山川今已入中华。云开百粤层城远，猎猎风回卷白沙。
泰西画人物田舍一幅自蜀携来十余年矣重加装潢以诗志之
作者：杨垕
朝代：清

横得二尺纵一尺，树里人家好风日。乔木拔地云苍茫，篱落两围中牛羊。草木辨色如篱长，牛羊隐见罗低昂。屋北似是打稻场，桑梯不取倚坏仓。谁其牧者三河羌，前顾后侣归不忙。此中虽乐非吾乡。卧龙山下春射猎，父手射鹿饮鹿血，父膝坐我指我尝。父今黄泉母白发，南迁得授灌乡田，力田孝弟身手閒。丈夫躬耕岂足耻，我有天子怜饥寒。
雨中过郁孤台
作者：杨垕
朝代：清

雁声萧飒过江来，江雾沈沈雨不开。岭外梅花飞作雪，春风空锁郁孤台。
题家藏仇十洲画马
作者：杨垕
朝代：清

官马满枥一匹无，手持尺绢走且呼。老奴旁捋白髭须，此马宁与凡马殊。可记当年全家迁播下成都，郎君初骑果下马，青丝络头老奴扶。就中主人汗血驹，垂鞭缓辔从者趋。指似此马百不如，何不出易斗米供朝餔。我忆仇英下笔时，全身学马无不为。身不著地头尾蹄，马仰视天鬃横披。叱之不起神犹夷，四围浅草官无奚。嗟我八千里外身孤羁，道逢驽马不能骑，无人知是边城儿。
题蒋苕生归舟酒醒图
作者：杨垕
朝代：清

桑乾霜叶打征衣，柳压秦淮白雁飞。烟月五更停欸乃，江山万里见庭帏。入秋天气多沈醉，送别乡人羡早归。此日仲文横锦瑟，不从帘外问湘妃。黄头慵起挂帆迟，酒渴镫残卷画帷。多病赀郎难谏猎，同舟小婢定能诗。何时富贵归须早，如此风波醉不辞。一样碧桐宫井意，重教舜举写乌丝。
题蒋苕生归舟酒醒图·其一
作者：杨垕
朝代：清

桑乾霜叶打征衣，柳压秦淮白雁飞。烟月五更停欸乃，江山万里见庭帏。入秋天气多沈醉，送别乡人羡早归。此日仲文横锦瑟，不从帘外问湘妃。
题蒋苕生归舟酒醒图·其二
作者：杨垕
朝代：清

黄头慵起挂帆迟，酒渴镫残卷画帷。多病赀郎难谏猎，同舟小婢定能诗。何时富贵归须早，如此风波醉不辞。一样碧桐宫井意，重教舜举写乌丝。
秋柳
作者：杨城书
朝代：清

乌啼月落自黄昏，一夜秋霜满白门。惆怅玉关何处所，西风影里总消魂。
送春
作者：杨城书
朝代：清

漠漠轻阴护绿苔，小庭芍药已全开。多情最是深宵雨，尚带春声入梦来。
不如归去
作者：杨士凝
朝代：清

不如归去，省我坟墓。十年万里白头亲，肠断缝衣无寄处。归来五鼎列墓前，有泪不达重泉路。
吴江
作者：杨士凝
朝代：清

丹枫飒飒下寒塘，财赋江东第一乡。谁唱吴歌醒客睡，半湖残月半船霜。
春江行
作者：杨士凝
朝代：清

江流迢迢接天影，云脚轻帆织烟景。江头自古送远行，一片春潮水光冷。妾身嫁得江南客，远道相思了无策。去年江上别良人，万线杨柳摇青春。今年江楼望长路，两暗莺声啼不住。忆初妾泪滴江潭，从君舟渡江之南。泪余酸苦江水甘，搅和入口君心谙。君不见春江渔妇随渔子，一生苦乐江舟里。打鱼沽酒醉复醒，那识春愁满江水。
溪上踏月调方容
作者：杨士凝
朝代：清

明月出树间，良夜气以静。溪水鸣潺潺，柔浪撼倒景。吾徒乃无事，投足避闾井。故人送柴门，有烛未须秉。穿汀互歌答，花径曲于绠。碧海流清光，搜奇刻妆靓。造化无停机，变态在俄顷。林深杂渔唱，不异太古永。名浮何足竞，蹙蹙究靡骋。神役中动摇，就儒耻进幸。诗书散左右，字字尽斫郢。微言立根株，内固则外屏。惟我二三子，相对心耿耿。交病还交攻，自励诚自幸。悔尤何穷斯，掩德讵一眚。波澜触尘网，谐笑蹈语阱。林杪落梵钟，流响发深省。爽气涤酒肠，野色洗诗境。感愤机两忘，风露戛衣冷。一啸溪光溶，归路散人影。
雨霖铃曲
作者：杨士凝
朝代：清

天子犹难活妇人，梨园枉唱《雨霖铃》。万层剑岭千条峡，忍使官家掩泪听。
饥民谣
作者：杨士凝
朝代：清

村村屋头鸦乱飞，尘封爨火炊烟微。邻人乞食县门去，羡杀鼠食官仓肥。江南今年星在罶，青钱二百米一斗。诏令减价更赈荒，里老奉行开户口。县令踏勘初入村，万户尽望天家恩。饥民无钱吏胥怒，有名不上官家簿。
挽张之洞联
作者：杨士燮
朝代：清
体裁：联

椽笔文章唐燕国；箸筹帷幄汉留侯。
倦寻芳·送春
作者：杨士琦
朝代：清
体裁：词

莺莺燕燕，惜惜怜怜，得少佳趣。百计留春，只留春不住。一刻千金钟未晓，桃花潭水深如许。最难堪，把番风廿四，从头来数。试看那河梁日暮。南浦波长，心事谁语。送也无聊，送了更无情绪。江山红篱婪尾草，天涯绿野成阴术。问东君，到明年、相逢何处。
扫花游·崇效寺看牡丹
作者：杨士琦
朝代：清
体裁：词

柳湖西去，有一带禅房，送来眼底。行行且止。这天香国色，温柔绮丽。红杏青松，怎比姚黄魏紫。大欢喜。更公子镫前，美人镜里。三百年往事。经小劫沧桑，苦逢庚子。老僧不死。说渔洋竹垞，昔曾过此。富贵浮云，前辈风流如是。枣花寺。为花王、重新遗址。
挽张之洞联
作者：杨士琦
朝代：清
体裁：联

道德博闻曰文，因事有功曰襄，君予易名臣副实；不殖生产为忠，不树党援为正，生荣八表死千秋。
挽文廷式联
作者：杨士琦
朝代：清
体裁：联

凌云献八斗才，东观校雠，谁教憎命文章，翻为海外乘槎客；乘风破万里浪，南州冠冕，并惜明时鼓吹，剩有人间折桂词。
挽郑汝成联
作者：杨士琦
朝代：清
体裁：联

心伤浑浚平吴后；肠断岑来入蜀年。
满江红·题龚怀西同年蘧庄图，时壬子中秋，同客海上
作者：杨士琦
朝代：清
体裁：词

沧海横流，恨天下、滔滔皆是。空怅望、蘧庄松菊，豆池荷芰。万里他乡回首日，一年故国伤心事。到如今、无地觅桃源，唐虞世。争笛浦。曹瞒置。飞骑处，孙郎至。但点螺山在，垂虹桥圮。野水新蒲秋雨后，西风衰柳斜阳里。任君家、有此好田园，归来否。
火交
作者：杨士琦
朝代：清
体裁：联

花发仙桃金灶火；枝垂珊树玉柯交。
晚年偶吟
作者：杨士芳
朝代：清

十载寒窗半读耕，倖登科甲立功名。门前五柳吾曾学，只愿融融过此生。年几八十复何求，寡过无能暗自羞。亲友邀吾行善事，前愆可补免生愁。
晚年偶吟·其一
作者：杨士芳
朝代：清

十载寒窗半读耕，倖登科甲立功名。门前五柳吾曾学，只愿融融过此生。
晚年偶吟·其二
作者：杨士芳
朝代：清

年几八十复何求，寡过无能暗自羞。亲友邀吾行善事，前愆可补免生愁。
赋得千林嫩叶始藏莺
作者：杨士芳
朝代：清

万户千门外，芳林列几行。叶方滋雨嫩，莺始带烟藏。深处栖宜稳，高枝借不妨。缕疏晴更翠，巢暗午犹凉。玉树新遮碧，金衣半露黄。春教舒锦幄，调欲谱银簧。绕屋阴仍浅，迁乔愿早偿。乘时来奋翼，鸾凤并翱翔。
除夕书感·其一
作者：杨士芳
朝代：清

年几八十复何求，寡过无能问自羞。朋友邀吾行善事，前愆可改免忧愁。
天津李鸿章祠堂联
作者：杨士骧
朝代：清
体裁：联

曾陪丞相后车，惭筹笔不才，获睹日月重扶之烈；又见神州大陆，创崇祠以报，足增云霄万古之光。
挽张百熙联
作者：杨士骧
朝代：清
体裁：联

味王仲任今古一言，独挽神州光大陆；诵贾太傅治安七策，尚闻宣室吊长沙。
八声甘州·癸亥七月既望，夜景冥郁，略无尘秽，同袁兰村登江亭
作者：杨夔生
朝代：清

趋夕阳筇笠果幽寻，莫负好旗亭。引平泉花竹，生香不断，著处秋痕。罨画半奁凉瞑，鱼梦聚芦根。旧日题红地，活水流云。人与西风是客，载荷筒酒苦，重款青尊。渐苧衣疏索，霜黯拾蓬萤。怅韦郎、清愁似织，换秋眉，新绿与山分。沈吟久，一星窥塔，红树斜门。
摸鱼儿
作者：杨夔生
朝代：清

记年时、燕台诗俊，擘笺共话联夕。印梅窗户玲珑甚，吹满衣棱风雪。乡思切，指雁底、疏云澹胜江波色。柳梢楼末。只灯火天涯，小欢深醉，同听玉关笛。归来好，几度仓山烟月。茶人滋味清绝。旧家乔木留云住，苍翠画图如积。欹藓石，认秋老、寒萤小卧枯荷侧。酒深惜别。怕后夜星辰，短篷双桨，轻似渡江叶。
木兰花慢·书岩修罢《画扇斋词》后
作者：杨夔生
朝代：清

湾头曾载月，移画舸，小平泉。更团扇歌残，江梅蝶影，尘黯筝弦。凭君十行佳传，写翠篸屏角落花烟。密字笑熏兰篆，轻螺细擘吟笺。尊前重溯当年愁，万里怕闻鹃。记断笔筹花，新欢借梦，山远湖天。溪风又彫鬓影，向盈盈苕水别栽莲。昨夜飞英镜底，明蟾镇向人圆。
湘春夜月·观灵武陆氏所藏仇十洲临李龙眠白描《龙女牧羊图》
作者：杨夔生
朝代：清

听琤瑽，湘灵鼓瑟初终。又早罗袜轻钩，小谪出珠宫。一点君山月落，盼泾阳霞色，红透天东。只千群羖䍽，驱来浩渺，羞说耕龙。冰簪敲断，殢人娇怨，直恁惺忪。细认沙头，斑竹有、几丝酸泪，添染愁红。帛书系未，似羁臣、数遍征鸿。潮又远，觅龙堂何处极空，摇碧谁讯槎风。
满庭芳·秦淮水榭听人度《桃花扇》乐府
作者：杨夔生
朝代：清

荡屋春风，连江梦雨，碧光微逗朝丝。哀筝一拍，几柱玉参差。寂寞寒涛东起，兴亡恨、付与歌儿。人何处，荒凉酒社，鸱啸蒋侯祠。相思。红泪尽，幅巾短发，重感栖迟。便沙才董白，唱遍新词。总是风花无赖，春欲去、我正愁时。凭阑望，青旗腰鼓，惆怅六朝诗。
玲珑四犯·登德清玉尘峰浮远楼
作者：杨夔生
朝代：清
体裁：词

叠巇砌蓝，峭岑镵碧，飞楼缥缈云路。浩歌携谢屐，远蹑卢敖步。
危楯玲珑漫抚。倚高寒、鬓丝千缕。半壁晴湍，数峰苍石，霞杪画秋树。
空翠冷，沾衣屦，乍泠泠松籁，如听风雨。雁边秋去远，天澹长烟暮。
乾坤静里堪舒啸，又打起、清时钟鼓。悄延伫。眺绿野，几家桑苎。
玲珑四犯·登德清玉尘峰浮远楼
作者：杨夔生
朝代：清

叠巇砌蓝，峭岑镵碧，飞楼缥缈云路。浩歌携谢屐，远蹑卢敖步。危楯玲珑漫抚。倚高寒、鬓丝千缕。半壁晴湍，数峰苍石，霞杪画秋树。空翠冷，沾衣屦，乍泠泠松籁，如听风雨。雁边秋去远，天澹长烟暮。乾坤静里堪舒啸，又打起、清时钟鼓。悄延伫。眺绿野，几家桑苧。
琵琶仙·陶凫芗先生嘱题《客舫填词图》
作者：杨夔生
朝代：清

流水涓涓，正极目、一片暮愁空阔。轻约小艇如凫，呼云度环碧。知多少、吟莺心事，奈过了、翠阴时节。枫外题红，莼边采绿，浑是秋色。更转眼、树老江潭，叹客里、匆匆记游历。惆怅满襟幽恨，付蘋洲渔笛。人自远、汀芦做暝，渐凉光、移上苔石。想见清夜推篷，暗灯明雪。
菩萨蛮·宿灵隐寺僧楼
作者：杨夔生
朝代：清

北峰云接南峰雨。冷泉亭畔幽人语。远火动疑灯，松桥度夜僧。石根喧暗瀑。似隔濛濛竹。莫道古潭空。深藏摩顶龙。
踏莎行·槜李道中
作者：杨夔生
朝代：清

鱼老秋租，鸦寒烟戍。越舼愁过松陵浦。枯荷小鸭猎残香，一枝藤谢黄昏雨。茶具时携，隐书卧注。水菰脆挽寒山暮。濛濛花笠出烟圆，捞虾又入潭云去。
过涧歇·青铜峡
作者：杨夔生
朝代：清

孤峭摩天路漫灭。双厓奇特。群峰四旁森列。似矛戟。出峡奔涛何急。雷辊声轰砉，盲风起，鹘惊飞响磔磔。洪濛谁试手，手断云根，削成奇骨。终古无人迹。蚀苔藤缠，老树杈枒，苍烟深处，往来惟见猿猱掷。
赴郴州经九嶷山和戴叔伦原韵
作者：杨大章
朝代：清

蛮月挂青树，荒风吹绿林。云经三楚湿，天入九嶷深。古洞门常闭，阴崖路自寻。雨过斑竹泣，红泪落猿吟。
喜友自南来
作者：杨大纶
朝代：清

知君不失望，目断越南舟。急见如新友，欢然道旧愁。溪云增秀霭，坞竹倍清幽。莫动思归楫，江头惊白鸥。
斗室
作者：杨大纶
朝代：清

迩觉天地窄，此中偏有馀。读书延古哲，修己惜璠玙。心与白云远，道偕明月虚。廓然海宇外，随寓即庭除。
重登黄鹤楼
作者：杨大鲲
朝代：清
体裁：七言律诗

楼前风月亦何常，涌月台连太白堂。自古神仙多嗜酒，几人登眺不怀乡？橘衣谁见跹跹舞，枣实何时纂纂香。阅尽孙刘无限事，不如对景一飞觞。
官溪春兴
作者：杨奏瑟
朝代：清

杨柳东西岸，桃花里外村。板桥春雨滑，林屋午鸡喧。地僻无车马，风淳长子孙。胜游吾已遍，此是武陵源。
山行
作者：杨奏瑟
朝代：清

登山蹴云飞，便欲乘云去。白云不相待，先出岩巅树。云行但向风，我行犹窘步。独立倚半山，缓缓江村暮。
登玉山县城楼
作者：杨奏瑟
朝代：清

地扼东南隘，无关亦号关。楼当三面水，城割半边山。天马澄江外，虹桥落照间。骡车纷络绎，早晚不曾闲。
史梦兰继室田太夫人九十大寿
作者：杨子若
朝代：清
体裁：联

累世通家，贤钦寿母；高堂懿德，蔚起伟人。
柳港
作者：杨孝元
朝代：清

柳港桥边列屋庐，比来风景想当初。儿童长大居何等，亲友凋零有几馀。礼让昔年兴未易，诗书此日味谁茹。匹夫为善犹能化，嗟我而今迥不如。
黄华石寄示儿潮
作者：杨孝元
朝代：清

闻道岩州署，黄华石已多。主宾还物色，童仆竞遮罗。势必兼车载，难将一骑驼。将母同苡薏，谤起待如何。
上巳前一日新晴出游
作者：杨季鸾
朝代：清

连朝苦雨不放晴，杜门兀坐心怦怦。今晨一洗雨初霁，春禽得意相和鸣。我蹑芒屐兴不浅，浮云挂眼百虑轻。出门三里复五里，寒花夹道春风迎。溪头漠漠田几棱，新晴已有人来耕。白云缺处俨图画，山红涧碧湿且明。牧童驱犊转屋背，人家隐约烟树平。峦回径绕耐寻玩，偶从树底闻流莺。香螺画榼亦何有，恨不渔弟兼樵兄。小桥导我出深坞，满耳试听寒泉声。
丹山寺
作者：杨季鸾
朝代：清

不负登临兴，新晴曙色分。山泉红到地，江树碧于云。帆远当楼见，钟寒隔坞闻。乡关杳何处，烟霭自氤氲。
书磨崖碑后用山谷诗韵
作者：杨季鸾
朝代：清

悬崖下俯潆洄溪，行人系艇寻残碑。乔松冻折已偃盖，老柳风动仍垂丝。欲循石桥叩梵宇，试步沙岸询渔儿。潇水之北湘流西，此间漫郎昔所栖。小臣一颂照万古，不秉忠义谁能为。镌书石壁字如斗，恨我不识颜太师。双悬日月事可纪，付与大笔淋漓挥。当时赍册尚有理，何乃暮齿贻忧危。与庆宫前子职废，山谷讽刺来题诗。宜阳一谪叹不返，剔藓剩读轩昂词。长欲山灵护文字，毋使瞬与烟云随。临流踯躅不忍去，怀古更为前贤悲。
初夏过田家
作者：杨季鸾
朝代：清

茅檐鸟雀喜，麦熟及初夏。村树交浓阴，田翁意间暇。举头见客至，欢笑起相迓。翁言日无事，兹乃灌园罢。豆棚簇紫花，离离瓜满架。老夫亦何希，对此足晨夜。来牟幸有秋，西成卜禾稼。官租得早输，邻里免惊讶。君从何处来，愿得就蜗舍。茗叶诚有余，春醪不劳借。粗野蒙见原，竟夕谈桑柘。
寄魏默深
作者：杨季鸾
朝代：清

京华谈笑隔年余，红树秋来叶又疏。北望燕台空入梦，南寻禹穴问何如。忧时贾谊休垂涕，卧病虞卿且著书。衡岳洞庭幽绝处，待君同隐结茅居。
将游浙江魏默深舍人赋诗赠行次韵奉答
作者：杨季鸾
朝代：清

束发已授书，励志非不早。惊忧百无成，未壮心已槁。犹随弃繻生，西逐长安道。惜无蜀道篇，惊喜倾贺老。徒乘弱水舟，不见仙人岛。金光何时拾，愁多讵能扫。旋游吴越去，子兮中似捣。千岩自此寻，万壑从今讨。相期阮与刘，共入天台好。
悼松
作者：杨季鸾
朝代：清

村后古松千余株，一州列县皆所无。前冈夜听仙犬吠，茯苓斗大不敢锄。奇哉不闻风雨至，一旦苍龙俱拔地。村人半为饥与寒，大斧长镵遂无忌。噫嘻饥寒诚可虞，要在保社能相扶。姻睦任恤古有训，秦越坐视奚为乎。吾宗聚族从元始，历数百年乃有此。今胡为兮至于是，自此栽培嗟晚矣。
柳侯祠联
作者：杨季鸾
朝代：清
体裁：联

才与福难兼，贾傅以来，文字潮儋同万里；地因人始重，河东而外，江山永柳各千秋。
次韵简汤幼尊
作者：杨季鸾
朝代：清

澹虚居士晚好静，高怀雅尚人莫方。小楼三面对秋水，幽菊数丛开夕阳。经旬岸帻户庭内，侵晓看山钟磬傍。为劝二毛潘骑省，还须作达日倾觞。
潇湘道中
作者：杨季鸾
朝代：清

红叶下林柯，潇湘水正波。天空横雁小，江远得秋多。踪迹输鸥鹭，心情负笠蓑。徒闻老渔父，杳杳扣舷歌。
舂陵侯墓
作者：杨季鸾
朝代：清

元朔颁茅土，舂陵此肇封。作藩来帝室，衔命别王宫。建节殊分竹，为圭异剪桐。都溪群水会，泠道一航通。父子侯相继，河山运未终。朱轮移冉冉，玉匣掩匆匆。诏徒南阳后，祥开两汉中。赤符仍历数，白水再英雄。赫矣光彪炳，佳哉气郁葱。啬夫原守卫，华表渐蒿蓬。石马瞻何在，铜驼怅已空。千年留垄墓，凭吊起悲风。
谒虞庙
作者：杨季鸾
朝代：清

蒲版垂裳日，琛球万国同。观刑曾二女，启瑞属重瞳。帝道光先后，天心鉴始终。艰危扶孝友，感化失顽凶。弟妹忧欢里，君臣授受中。除奸自神武，选俊必明聪。鼓罢琴留座，歌成凤在空。披图青鸟至，纳赆白狼通。天地承尧统，山河锡禹功。鸾飞仍载辇，龙去竟遗弓。莽莽苍梧野，萧萧斑竹丛。铜碑委荆棘，玉琯失蒿蓬。瞻拜情何极，馨香典独隆。祠官唐代重，星使汉家崇。画栋凌崖碧，飞甍压树红。醒醒天子庙，穆穆圣人宫。彝鼎浑严朴，松杉俨郁葱。至今思草昧，何处吊鸿濛。雷雨神如在，星云望不穷。泉陵生长地，千载被流风。
贾太傅祠
作者：杨季鸾
朝代：清

一篇《鵩鸟》叹文章，濯锦坊前吊夕阳。闻道绛侯高冢上，于今秋草亦荒凉。
题绿波春草图送朱濂甫并寄令弟溶庵
作者：杨季鸾
朝代：清

南浦江郎赋，西堂谢客诗。渌波愁送别，春草梦相思。细雨一帆去，啼莺三月时。生憎楼上笛，撩乱柳如丝。
黄鹤楼
作者：杨季鸾
朝代：清

岂徒黄鹤乘云去，不见崔郎与谪仙。今古登临同怅望，后先凭吊一茫然。但闻江上数声笛，吹落梅花何处边。我欲飞觞尽高兴，醉呼明月照晴川。
东归留别
作者：杨守知
朝代：清

孤踪迢递落边城，敝屣粗官一掷轻。射虎何曾侯李广，牧羝几欲老苏卿。百年已分匏瓜系，半夜居然马角生。挥手关门谢朋好，夕阳秋树晚笳声。
咂嘛酒歌
作者：杨守知
朝代：清

杨花吹雪满地铺，杏花一片红模糊。榆钱簸风风力软，芳林处处闻啼鸪。青旗斜漾茅屋底，天然好景谁临摹？我留此地一事无，太平之世为羁孤，东邻西舍相招呼。殷兄张丈兴俱动，醵钱买醉黄公垆。麦缸鹅黄新酿熟，味醇气郁过醍醐。彭亨翠甒如鹑觚，细管尺五裁霜芦。低头吸同渴羌饮，一口欲尽鸳鸯湖。白波倒卷东海沸，渴虹下注西江枯。碧筒不用弯象鼻，龙头屡泻蛟盘珠。须臾瓶罄罍亦耻，春意盎盎浮肌肤。刘伶大笑阮籍哭，直欲跃入壶公壶。吾皇圣德蠲逋租，吏胥不扰民欢娱。今年更觉酒味好，百钱一斗应须酤。盲娼丑似东家嫫，琵琶筝阮声调粗。有时呼来弹一曲，和汝拊缶歌乌乌。青天作幕地为席，醉倒不用旁人扶。乐哉边氓生计足，白羊孳乳驴将驹。卖刀买犊劝耕锄，女无远嫁男不奴。含哺鼓腹忘帝力，岁岁里杜如赐酺。安得龙眠白描手，画作击壤尧民图。
寄怀殷梦五师武陵书院
作者：杨守约
朝代：清

一石松醪好独斟，身轻喜得罢鸣琴。闲书彭泽归来赋，静识濂溪太极心。旧雨来稀酣午梦，新诗吟罢妾幽寻。云亭问子栖迟久，夜月寒窗思不禁。
别侄婿王子端
作者：杨宏绪
朝代：清

不欲与君别，天涯亲故稀。吾行正无定，尔去欲何依。家信烦重寄，乡心欲并归。相看共惆怅，日暮海云飞。
建州道中
作者：杨宏绪
朝代：清

几年不见浣花溪，回首苍茫海日低。笑我当官无雁处，程程都听鹧鸪啼。
挽张之洞联
作者：杨宏诰
朝代：清
体裁：联

帝简在王庭，名世风高，易箦犹闻陈大计；星芒惊薄海，漫天雨泣，怆怀更为哭前途。
挽郭嵩焘联
作者：杨宏达
朝代：清
体裁：联

王业佐中兴，为词臣，为疆臣，为中外重臣，纵解组归田，当道同声咨策略；儒林绵统绪，有经学，有史学，有圣贤实学，复著书立说，后生千载荷薪传。
山中诗
作者：杨宗发
朝代：清

寝兴绝思患，夙昔憩夷简。闲闲系林壑，湜湜嗜苔藓。即目穷所变，因心去其褊。和风芬以集，灵鸟声相啭。暇逸通左右，谈笑承深浅。春光既斯日，遇物平生见。空岩怅流目，虚壑驰超忽。物色宕烟外，予怀澹川末。闲时夜气发，静地春光接。木石叩情性，见闻冥欣戚。青苔积鸟爱，绝径断云迹。旷览识初古，周旋任天质。神凝不我昧，理永奚所隔。
山中诗·其一
作者：杨宗发
朝代：清

寝兴绝思患，夙昔憩夷简。闲闲系林壑，湜湜嗜苔藓。即目穷所变，因心去其褊。和风芬以集，灵鸟声相啭。暇逸通左右，谈笑承深浅。春光既斯日，遇物平生见。
山中诗·其三
作者：杨宗发
朝代：清

佳兴挟晨夕，气候亦余好。春色散容与，朝光聚窈窕。新烟入女萝，宿雨出青草。未敢测神化，殊知待林鸟。索居共樵爨，纳拙将渔筱。登涉中有源，岩崖外为兆。遇始识俱殄，感终神与杳。
山中诗·其二
作者：杨宗发
朝代：清

空岩怅流目，虚壑驰超忽。物色宕烟外，予怀澹川末。闲时夜气发，静地春光接。木石叩情性，见闻冥欣戚。青苔积鸟爱，绝径断云迹。旷览识初古，周旋任天质。神凝不我昧，理永奚所隔。
短歌行
作者：杨宗发
朝代：清

有酒当歌，歌亦莫苦。来日如归，曾不俟我。牙须䰄䰄，积水生苔。苔生水枯，使我心哀。青天为舟，日月为桨。渡我百年，他人嗣往。蜉蝣匪短，嵩岳匪长。人悲有余，我乐未央。何用为乐，与彼婴儿。仰视苍苍，生不自知。何用为乐？与彼草木。蒙蒙尔心，俾无饥渴。何用为乐？与彼山阳。朝行九州，夕不遗光。何用为乐？与彼瓦石。中无肺肠，饮食不得。何用为乐？与彼浮云。逢逢天飞，首尾无因。何用为乐？与彼流水。出入鱼腹，长生无死。生死同寄，形影俱虚。但当欢乐，终我须臾。
过宁靖王故宫
作者：杨宗城
朝代：清

浮云仰视亦须臾，长啸从容合院徂。臣节不磨天地老，世风虽远纪纲扶。西山叩马两高士，东海悬梁一丈夫。自是求仁无怨悔，奚烦遗叟重嗟吁。
山中晚步
作者：杨宗济
朝代：清

山斋疏雨歇，圆月在松顶。空翠生夕凉，梧竹散清影。风泉夜更喧，林涧秋愈静。孤吟结遥想，独往穷幽兴。樵唱度溪来，转入青萝径。
天山雪歌寄张樵野
作者：杨宗濂
朝代：清

天山万古孤臣路，但有冰霜无雨露。瀚海茫茫百丈冰，崩崖裂石阴风怒。阳鸟惨戛玻璃声，素虬翻飞鳞甲舞。鸿濛凿破冰柱摧，流沙冻坼晶屏冱。堠亭百里断炊烟，多少征人从此去。玉关西出穹庐高，惊沙和雪飞战袍。要令边人识麟凤，暂离禁闼驰征轺。中途枉我瑶华什，坐令空谷闻虞《韶》。乃叹昔人处忧患，和平意旨无喧嚣。苏李论交记畴昔，汉南杨柳长安月。更忆鸠兹话雨时，风涛过眼成飘瞥。人海浮沈三十年，太息河梁垂老别。愿君郑重此须臾，西燕东劳两愁绝。吁嗟乎！我生局促如辕驹，有梦不到狼居胥。汉家三十六属国，昔日域外今中区。羡君乘槎历西海，双蛟夹楫趋天吴。重溟万里若咫尺，艮维况乃同车书。罗胸浩荡星宿海，抚掌挥斥昆仑图。昆仑峨峨矗天表，寒门悲风何杳窱。烛龙垂头火鼠潜，羲君御日不能到。羌笛吹回大地春，春风先遍河湟道。乍闻塞外玉龙谣，待迎天上金鸡诏。
挽张百熙联
作者：杨宗稷
朝代：清
体裁：联

爱士邈无俦，一代风流零落尽；酬恩空有愿，七年尘梦涕洟多。
挽张百熙联
作者：杨宗稷
朝代：清
体裁：联

爱才如命，忧国忘家，并世邈无俦，自有千秋公论在；遗憾置邮，苦心兴学，沾襟思往事，岂惟七载感恩多。
贺张百熙60寿联
作者：杨宗稷
朝代：清
体裁：联

入相人皆望司马；大年天以待文公。
挽左宗棠联
作者：杨定春
朝代：清
体裁：联

盛业佐中兴，经济独优，四履有元勋辙迹；大星归上界，英灵不昧，九州拜丞相祠堂。
挽曾纪泽联
作者：杨宜治
朝代：清
体裁：联

湘乡新野竟同符，乘传几千□里，享年五十二龄，更中兴硕辅垂封，元侯在前，敬侯在后；故吏门生书大事，象数奄百家长，忠信致远人泣，合两汉名臣列传，平子不武，介子不文。
挽张百熙联
作者：杨宣猷
朝代：清
体裁：联

自当代河间才学仪徵经术而还，必有达人，可以为文矣；值同乡台官罢职枢臣去位之际，系惟先生，知机其神乎。
贺张百熙60寿联
作者：杨家骥
朝代：清
体裁：联

松柏岁寒，祝公难老；岳嵩气壮，为国生申。
上元曲
作者：杨宾
朝代：清

谁道今宵是上元，城头画角不闻喧。相看独有天边月，万里迢迢照塞门。皂帽蒙头犯朔风，醉中踏月过城东。无端猎火原头烧，错认龙镫挂碧空。夜半村姑著绮罗，嘈嘈社鼓唱秧歌。汉家装束边关少，几队□儿簇拥过。剪纸为镫号牡丹，西关爆竹似长安。谁家年少黄金勒，醉里垂鞭处处看。销金罗帕粉花香，蟒幅齐肩锦绣装。百病年年行走惯，阿谁打滚到沙场。
上元曲·其一
作者：杨宾
朝代：清

谁道今宵是上元，城头画角不闻喧。相看独有天边月，万里迢迢照塞门。
上元曲·其三
作者：杨宾
朝代：清

夜半村姑著绮罗，嘈嘈社鼓唱秧歌。汉家装束边关少，几队□儿簇拥过。
上元曲·其二
作者：杨宾
朝代：清

皂帽蒙头犯朔风，醉中踏月过城东。无端猎火原头烧，错认龙镫挂碧空。
上元曲·其五
作者：杨宾
朝代：清

销金罗帕粉花香，蟒幅齐肩锦绣装。百病年年行走惯，阿谁打滚到沙场。
上元曲·其四
作者：杨宾
朝代：清

剪纸为镫号牡丹，西关爆竹似长安。谁家年少黄金勒，醉里垂鞭处处看。
丰润县逢高丽使者
作者：杨宾
朝代：清

丰润城西晓色开，方袍一队逐龙媒。道旁人说高丽使，著得先朝旧服来。
九山登香山绝顶
作者：杨宾
朝代：清

香山绝顶路崔嵬，万古何人坐石苔。落叶满林围白塔，西风匝地起黄埃。浊醪不惜随时醉，野菊偏能向客开。极目正从乡国望，断鸿飞过雁门来。
人日陪·家大人周长卿过李召林侍御
作者：杨宾
朝代：清

绝塞逢人日，随行过柏台。可怜围毳帐，犹自说蓬莱。生菜盘中得，冰花胜里开。故园何处是，醉里更衔杯。
出关
作者：杨宾
朝代：清

谁道车书是一家，关门依旧隔中华。已看文字经重译，更裂军繻过五花。草木萧萧归野烧，乾坤漠漠老荒沙。庭闱直在黄龙北，日暮愁听塞上笳。
出威远边门
作者：杨宾
朝代：清

黄沙漠漠暗乾坤，威远城头欲断魂。芦管一声催过客，柳条三尺认边门。乱山雪积人烟绝，老树风回虎豹蹲。从此征鞍随猎马，东行夜夜宿云根。
别张丰村依赠行原韵
作者：杨宾
朝代：清

庭闱万里隔重关，省觐宁知惨客颜。冰合马嘶杨柳渡，月明人过桦皮山。直因温清离乡国，不是周流好辙环。安得回天君有力，金鸡早放老亲还。
前卫
作者：杨宾
朝代：清

一片平沙里，荒荒百雉城。市朝从此变，卫所亦空名。白草翻新屋，黄云压旧营。边庭今不战，无复鼓鼙声。
十三山
作者：杨宾
朝代：清

辽西岭万里，戴土皆平衍。独有十三山，石骨开生面。削疑斧凿工，画敌丹青善。峰峰插烟霄，缥缈穷万变。崩奔类马驰，离立如人战。或利若金刀，或直若羽箭。云气倏有无，日色递隐见。洞口失金牛，潭侧鸣孤雁。胡峤记颇详，蔡圭诗亦羡。予特过其旁，一一为数遍。
发燕山
作者：杨宾
朝代：清

西风乾木叶，原野变颜色。征人别所知，去去燕山北。省觐亦其常，我独何偪仄。春明发故园，秋乃辞京国。岂曰哭穷途，蹭蹬至此极。亦以走边庭，徒旅不可得。羽箭逐庄头，腰刀随戍卒。浑脱取其温，驽骀借其力。冰霜不畏寒，崎岖亦可出。纵复隔关山，凌风有羽翼。
叶赫行
作者：杨宾
朝代：清

柳条边外九十里，叶赫河头道如砥。荒荒草没两空城，一在山腰一近水。同行塞上翁，回鞭指故宫。自云叶赫王家子，不与寻常六角同。地广兵强称大国，老城本在河东北。前代羁縻三百年，累朝赐出黄金勒。中叶参商兄弟争，操戈没羽伤同室。土地人民自此分，新城更筑南山侧。臂鹰走马刷烟冈，醉酒徵歌瓦子堂。可怜国事由宫禁，亡却新城旧亦亡。太祖恩深分左右，一门子姓皆奔走。予父犹能架海青，姓名曾著鹰坊首。鹰坊本未入鹓班，只在长杨五柞间。天潢一派从龙者，谁识王孙旧日颜。五六年来行虎脊，经过每见渐渐麦。老死风尘亦有情，能无对此飞魂魄。吾闻此语独停鞭，相呼搔首问青天。青天青天胡不言，昔之沧海今桑田。
夜坐
作者：杨宾
朝代：清

细雨消残暑，微风送薄凉。秋声乾木叶，夜气湿衣裳。冰雪行将至，关山去正长。那堪燕市口，愁坐听鸣螀。
大淩河
作者：杨宾
朝代：清

小淩清且浅，大淩莽滔滔。舆梁尚未成，舟楫亦徒劳。不若策驽马，聊试涉波涛。忠信吾所具，执辔何哀号。秋冬河正涸，深不满一篙。但得登彼岸，四顾求其曹。
姜女祠
作者：杨宾
朝代：清

凛凛望夫石，上有姜女祠。姜女伊何人，庙貌永不移。风霜透巾帼，冰雪老容姿。乾坤历万劫，血泪犹双垂。守险本在德，长城亦何为。一哭且莫当，安能保边陲。今朝过其下，驱马独迟迟。叹息秦皇帝，不若一蛾眉。
孤山道中
作者：杨宾
朝代：清

小夹河边白日寒，大孤山下路漫漫。波罗叶落云还黑，塔子头烧雪未乾。渴向毡墙分乳酪，饥随猎马割獐肝。中原生长何曾惯，处处伤心掩泪看。
宁古塔杂诗
作者：杨宾
朝代：清

石□围平野，河流抱浅沙。土城惟半壁，茅屋有千家。泣月天边雁，悲风塞上笳。老亲忠信在，不减住中华。北行犹有塞，东去更无边。校尉乘虚幛，阿机欲受廛。马閒秋草后，人醉晚风前。莽势空齐曲，逍遥二十年。黑水新城近，黄龙旧府遥。家传肃慎矢，人煖挹娄貂。残雪埋松塔，微风变柳条。春明二三月，也复种青苗。辽金曾建号，唐宋亦经过。旧迹残碑少，荒城蔓草多。三韩迷姓氏，五国失山河。绝域无文献，苍茫发浩歌。化城开石壁，镫火出林微。不见乘杯渡，还看卓锡归。閒云埋土室，古佛钓渔矶。怪底经行处，天花片片飞。城郭沙阑口，荒荒草木秋。地连三万卫，名是五云楼。眢井填银瓮，春耕响玉钩。千年馀王气，今日未全收。山川盘地轴，草木亦多宜。旧塞黄榆树，官山紫桦皮。桃花水似锦，香蓼菜如丝。谁道穷边外，年年春到迟。土产参为最，今时贡帝京。营州非旧种，上党亦空名。碧叶翻风动，红根照眼明。人形品绝贵，闻说可长生。更有诸珍异，宁随草木枯。浅沙埋赤玉，老蚌出东珠。稗子贫家少，山儿到处无。怪来水土变，今日此陪都。八月松花冻，家家打角鹰。山边张密网，树底系长绳。拦虎金眸疾，屠龙玉爪能。海青如便得，万里会骞腾。笑语乡音杂，衣冠上下同。十年乘堡障，一半是王公。辛苦头多白，沙尘眼易红。莫因迁闾左，错比五陵东。三十年前事，儿童见者稀。天寒曳护腊，地冻著麻衣。雪积扒犁出，灯残猎马归。只今风俗变，一一比皇畿。迟日争游宴，豪家直一金。不嫌几席少，偏爱酒杯深。风俗誇卢橘，人情厌海参。浑忘绝塞苦，醉里即狂吟。年少新丰客，翩翩亦自豪。围棋群赌墅，叶子日分曹。果下高丽马，腰间大食刀。可怜编卒伍，万里驾风涛。都护屯兵处，传闻驿几重。沙边锄白草，雪里试青龙。鱼海何时到，狼居自古封。谁云枯万骨，王祭肯全供。俗亦厌贫贱，不复重冠裳。贩鬻皆程郑，生涯半彦方。参貂口外得，牛马谷中量。翻怪中原弱，穷愁遍八荒。闻说羁縻国，西来绝可怜。冰天鱼作服，陆地狗行船。披发环穿鼻，文身耳压肩。由来桑梓地，不是信张骞。少主和亲惯，乘舆出塞门。如何经故土，亦是嫁乌孙。雕屋三春雪，糠灯万里魂。琵琶弹绝调，夜夜泣黄昏。称藩虽渐广，文字尚无凭。近塞能书木，临江但结绳。冠裳今亦改，风俗旧相仍。岁岁愁衣食，春来早凿冰。
宁古塔杂诗·其一
作者：杨宾
朝代：清

石□围平野，河流抱浅沙。土城惟半壁，茅屋有千家。泣月天边雁，悲风塞上笳。老亲忠信在，不减住中华。
宁古塔杂诗·其七
作者：杨宾
朝代：清

山川盘地轴，草木亦多宜。旧塞黄榆树，官山紫桦皮。桃花水似锦，香蓼菜如丝。谁道穷边外，年年春到迟。
宁古塔杂诗·其三
作者：杨宾
朝代：清

黑水新城近，黄龙旧府遥。家传肃慎矢，人煖挹娄貂。残雪埋松塔，微风变柳条。春明二三月，也复种青苗。
宁古塔杂诗·其九
作者：杨宾
朝代：清

更有诸珍异，宁随草木枯。浅沙埋赤玉，老蚌出东珠。稗子贫家少，山儿到处无。怪来水土变，今日此陪都。
宁古塔杂诗·其二
作者：杨宾
朝代：清

北行犹有塞，东去更无边。校尉乘虚幛，阿机欲受廛。马閒秋草后，人醉晚风前。莽势空齐曲，逍遥二十年。
宁古塔杂诗·其五
作者：杨宾
朝代：清

化城开石壁，镫火出林微。不见乘杯渡，还看卓锡归。閒云埋土室，古佛钓渔矶。怪底经行处，天花片片飞。
宁古塔杂诗·其八
作者：杨宾
朝代：清

土产参为最，今时贡帝京。营州非旧种，上党亦空名。碧叶翻风动，红根照眼明。人形品绝贵，闻说可长生。
宁古塔杂诗·其六
作者：杨宾
朝代：清

城郭沙阑口，荒荒草木秋。地连三万卫，名是五云楼。眢井填银瓮，春耕响玉钩。千年馀王气，今日未全收。
宁古塔杂诗·其十
作者：杨宾
朝代：清

八月松花冻，家家打角鹰。山边张密网，树底系长绳。拦虎金眸疾，屠龙玉爪能。海青如便得，万里会骞腾。
宁古塔杂诗·其十一
作者：杨宾
朝代：清

笑语乡音杂，衣冠上下同。十年乘堡障，一半是王公。辛苦头多白，沙尘眼易红。莫因迁闾左，错比五陵东。
宁古塔杂诗·其十七
作者：杨宾
朝代：清

闻说羁縻国，西来绝可怜。冰天鱼作服，陆地狗行船。披发环穿鼻，文身耳压肩。由来桑梓地，不是信张骞。
宁古塔杂诗·其十三
作者：杨宾
朝代：清

迟日争游宴，豪家直一金。不嫌几席少，偏爱酒杯深。风俗誇卢橘，人情厌海参。浑忘绝塞苦，醉里即狂吟。
宁古塔杂诗·其十九
作者：杨宾
朝代：清

称藩虽渐广，文字尚无凭。近塞能书木，临江但结绳。冠裳今亦改，风俗旧相仍。岁岁愁衣食，春来早凿冰。
宁古塔杂诗·其十二
作者：杨宾
朝代：清

三十年前事，儿童见者稀。天寒曳护腊，地冻著麻衣。雪积扒犁出，灯残猎马归。只今风俗变，一一比皇畿。
宁古塔杂诗·其十五
作者：杨宾
朝代：清

都护屯兵处，传闻驿几重。沙边锄白草，雪里试青龙。鱼海何时到，狼居自古封。谁云枯万骨，王祭肯全供。
宁古塔杂诗·其十八
作者：杨宾
朝代：清

少主和亲惯，乘舆出塞门。如何经故土，亦是嫁乌孙。雕屋三春雪，糠灯万里魂。琵琶弹绝调，夜夜泣黄昏。
宁古塔杂诗·其十六
作者：杨宾
朝代：清

俗亦厌贫贱，不复重冠裳。贩鬻皆程郑，生涯半彦方。参貂口外得，牛马谷中量。翻怪中原弱，穷愁遍八荒。
宁古塔杂诗·其十四
作者：杨宾
朝代：清

年少新丰客，翩翩亦自豪。围棋群赌墅，叶子日分曹。果下高丽马，腰间大食刀。可怜编卒伍，万里驾风涛。
宁古塔杂诗·其四
作者：杨宾
朝代：清

辽金曾建号，唐宋亦经过。旧迹残碑少，荒城蔓草多。三韩迷姓氏，五国失山河。绝域无文献，苍茫发浩歌。
宿尼什哈站
作者：杨宾
朝代：清

水经玄菟黑，山过混同青。漫道无城郭，相看有驿亭。糠镫劳梦寐，麦饭慰飘零。明发骑鞍马，萧萧逐使星。
宿贺莫索落山中
作者：杨宾
朝代：清

日落万峰西，荒荒路欲迷。依然成露宿，何必过前溪。野火凭风力，孤群仗马嘶。穷山鸡犬绝，莫听五更啼。
寻广泉寺
作者：杨宾
朝代：清

古寺寻何处，穿云上碧空。泉飞阴洞口，僧老乱山中。废殿残碑在，禅房曲径通。可知全盛日，人在蕊珠宫。
寿安寺
作者：杨宾
朝代：清

祭星台北秋风路，曲折高低送薄寒。夹道苍松犹错落，当门白塔半摧残。荒山是处生祇树，古佛何因卧石澶。莫恐世人多误认，黄粱枕上梦邯郸。
小淩河
作者：杨宾
朝代：清

日暮风萧萧，平沙水瀰瀰。立马饮长流，凫鸥惊欲起。清彻鉴须眉，曲折游鲂鲤。谁道若耶溪，烟波胜于此。
山海关
作者：杨宾
朝代：清

东海边头万仞山，长城犹在白云间。烽烟不报中和殿，锁钥空传第一关。大漠雪飞埋战骨，南天雨过洗刀环。汉家丰沛今辽左，铁马金戈岁岁閒。
己巳除夕
作者：杨宾
朝代：清

除夕年年血泪流，今年今夕亦何求。老亲纵未邀恩赦，绝域犹堪舞敝裘。茅屋桃符仍旧俗，瓦盆麦酒是新刍。欢呼不觉陶然醉，忘却家乡万里愁。
归来行送友人之延平
作者：杨宾
朝代：清

闽中之山颇崒嵂，熊罴虎豹如人立。闽中之水极盘涡，上滩下滩蛟龙多。我辈劳生固其职，君亦安能早休息。独念今朝赴七闽，行过家门不得入。若耶溪水浅，绠短亦可汲。云门花木深，鹧鸪啼春日。早归来山田，熟后渔舟出。草阁斜阳粳稻香，烟波细雨纶竿湿。
德林石
作者：杨宾
朝代：清

四壁围德林，廿里平若掌。铁色蚀土花，陶铸一何广。变态极千端，寒光淩万象。玲珑有鬼工，登顿腾异响。洞壑积层冰，草木犹能长。不因车马迟，何由独欣赏。
悽惶岭
作者：杨宾
朝代：清

山海关前日色昏，风尘况复暗乾坤。不堪更上悽惶岭，双袖横流血泪痕。
捉人行
作者：杨宾
朝代：清

乌腊城头鼓声绝，乌腊城下征车发。蓝旗堆里晓捉人，缚向旃墙不得脱。君莫怪，从来醉尉不可撄，霸陵夜夜无人行。射虎将军且不放，何况区区万里一书生。
换车行
作者：杨宾
朝代：清

冰冻马蹄行不止，历尽千山复千水。边门未出已难堪，况出边门二千里。沈阳城北换柴车，柴车换得无人使。坡陀木石相枝撑，谷口泥淖多呀坑。日日辕摧与毂折，翻云覆雨如人情。人情翻覆乌可识，出门步步行荆棘。涕泪沾巾向北风，但见庭闱死亦得。
望海店
作者：杨宾
朝代：清

辽海出长城，出关已了了。望之欲无遗，莫若兹山好。积水远何极，分流犹浩淼。风翻白日低，浪动乾坤小。南疑析木偏，东觉扶桑晓。蜃楼遇且难，况识蓬莱岛。余本海滨人，少小纵临眺。今日出边庭，乃复行其杪。一苇直可杭，鞭石苦不早。安得乘长风，往复如飞鸟。
望首阳山
作者：杨宾
朝代：清

垂鞭信马蹄，平沙入孤竹。孤竹传者谁，二子伯与叔。让国久无家，东海留芳躅。岂至采薇时，不食还乡曲。而以首阳名，专号兹山麓。清风讵可攀，庙貌随时俗。俎豆纵千秋，不饱他人粟。我来大道旁，日暮仍驰逐。安得拜衣冠，细摸残碑读。
杏山
作者：杨宾
朝代：清

昨日望沧海，飘飘若神仙。今日过杏山，叹息临风前。辽阳多险要，此更其喉咽。同行一老革，为我语便便。太祖昔建国，铁骑来三千。掘壕困其外，踪迹犹依然。百战仅乃破，流血增平川。杀戮尽鸡狗，谁能保一椽。大刀既巳没，好李名空传。不见长城坏，万里销烽烟。
来青轩远眺
作者：杨宾
朝代：清

薄醉坐层轩，无弦琴独抚。仰首忽狂叫，久之不能俯。霜叶斗春花，松涛卷秋雨。悠悠绝壑云，近风自吞吐。东北豁一隅，肯借他山补。天宇净无尘，庶几见远浦。贝阙与珠宫，丹碧讵能数。一一恣幽探，宁复论今古。
次开原县
作者：杨宾
朝代：清

风捲平沙荐草齐，夫馀城上夕阳低。葡萄酒禁谁能醉，苜蓿场空马自嘶。郡县未分威远北，人家多住塔山西。明朝更出条边口，朔雪塞云处处迷。
次榆关
作者：杨宾
朝代：清

西风吹落木，斜日满群山。白板新官舍，黄榆旧汉关。前车行欲止，我马去仍还。投宿知何处，柴门一水间。
次衣儿门
作者：杨宾
朝代：清

高冈背大道，绝壁面东偏。一溪何曲折，冰下鸣涓涓。上有古今树，俯仰淩苍烟。下有嶙峋石，错落横沙边。塞门多莽莽，独此堪留连。造物若无意，鬼斧胡为穿。因兹念长夏，百鸟鸣其巅。密叶影交覆，疏花开欲然。箕倨赤双脚，科头手一编。人迹且莫到，安得世务牵。管宁既未知，康乐亦寡缘。我独领其要，请为来者传。
次韵答吴子有明府
作者：杨宾
朝代：清

萧萧白发旧为郎，大邑曾誇墨绶长。一自门栽彭泽柳，更无人识令公香。十年俎豆存辽海，万里烟波梦岳阳。莫怨飘零挥涕泪，管宁襦裤本寻常。
次韵酬周长卿
作者：杨宾
朝代：清

黑水城边问老亲，坐中谁是故乡人。辽东俎豆今王烈，江左风流旧伯仁。说到家山空想像，吟成诗句最清真。平生多难伤怀抱，不道逢君更怆神。省觐今朝塞北来，知心漫许出群才。老亲未得师三浙，小子空惭赋七哀。故国衣冠虽不改，边门鼓角定相催。何当日下金鸡赦，作伴同行过誓台。
次韵酬周长卿·其一
作者：杨宾
朝代：清

黑水城边问老亲，坐中谁是故乡人。辽东俎豆今王烈，江左风流旧伯仁。说到家山空想像，吟成诗句最清真。平生多难伤怀抱，不道逢君更怆神。
次韵酬周长卿·其二
作者：杨宾
朝代：清

省觐今朝塞北来，知心漫许出群才。老亲未得师三浙，小子空惭赋七哀。故国衣冠虽不改，边门鼓角定相催。何当日下金鸡赦，作伴同行过誓台。
沙阑
作者：杨宾
朝代：清

我行一月馀，踏雪亦多薄。今朝过沙阑，群山始玉琢。天时纵不同，地气或非昨。仅乃隔一峰，胡为异南朔。素影动乾坤，寒光射寥廓。白日惨无辉，北风凄更恶。顿辔狡兔惊，扬鞭野鸡落。念彼多伤弓，谓我能猎较。尽日逐平冈，吞毡亦可嚼。四顾勿复悲，中原无此乐。
混同江
作者：杨宾
朝代：清

浩浩此江流，万古争日夜。我来独非时，但见寒光射。雪埋高岸头，沙涨层冰下。顿辔驽马奔，杖策车轮过。自昔戒垂堂，况复骑衡坐。来者纵莫欺，履薄还愁破。东行出塞垣，百川此为大。千山更临江，崩奔争一罅。虎踞与龙蟠，形势良非假。莫漫数金陵，渤海亦其亚。
渡辽河
作者：杨宾
朝代：清

出关数百里，渡河日八九。小者不知名，大者此其右。发源自东北，汨汨西南走。清流可濯缨，浊或泥数斗。荡溢起波涛，触石声如吼。汎滥过平沙，汪洋十馀亩。闻道枸柳河，水坚八月后。今年天亦寒，所遇何独否。独木一扁舟，三人亦可受。篙使横索钱，安能落吾手。浅濑褰裳衣，呀坑没马首。登岸乃独悲，鱼鳖几为友。
游龙肚庄即景
作者：杨宾
朝代：清

一重山水一重新，环抱山庄最可人。曲涧泉流来似去，缺峰云补假疑真。南东其亩分疆理，山水之间得知仁。自可逍遥人事外，何妨屡醉瓮头春。
火烧岭晓发
作者：杨宾
朝代：清

边外鸣鸡少，轻装逐塞翁。马行残月下，人语乱山中。须为冰花白，颜因皴瘃红。庭闱犹未达，不敢畏途穷。
留别顾景范
作者：杨宾
朝代：清

少小畏京师，人情苦莫测。今年塞上行，经过一太息。骑驴朝出门，暮归何所得。风尘双眼眯，怵迫徒终日。亲故岂无人，高举不可即。十往九不面，一面有德色。以兹伤我怀，多君用意密。班荆道路閒，赠缟复推食。绸缪当未雨，劝诫防差忒。凡意所欲为，莫不殚精力。岂投漆与胶，不必须旧识。亦以久神交，信果俱可必。君诚管乐才，百虑鲜一失。处则比卧龙，出则成羽翼。宾也何所知，终岁但愁疾。骨肉且不保，安能更扪虱。具区千顷波，洋洋近衡泌。七十二高峰，峰峰可种橘。他时入玉门，期君同筑室。灵威迹匪遥，好问长生术。
纳木窝稽
作者：杨宾
朝代：清

跋涉过混同，所历已奇峭。结束入窝稽，一望更深奥。树密风怒号，崖崩石奔跳。阴霾不可开，白日安能照。古雪塞危途，哀湍喧坏道。更无人迹过，惟闻山鬼啸。车驱苦险涩，换马欲前导。霜蹄偶一蹶，流血沾乌帽。魂魄已莫收，童仆徒慰劳。死亦分所当，生岂人所料。但苦历穷荒，庭闱终未到。
老边道中
作者：杨宾
朝代：清

老边墙外草萧萧，千里风烟合大辽。保障人犹看旧制，提封谁复记前朝。经过妇女多骑马，游戏儿童解射雕。自笑书生行未惯，黄沙扑面己魂销。
自寿安山晚归
作者：杨宾
朝代：清

不觉众山暮，扶筇趁落晖。醉同樵共唱，行逐鸟俱飞。树色凝烟紫，秋声入夜微。欲知投宿处，前路一僧归。
自拉发至退屯
作者：杨宾
朝代：清

穷发谁怜万里身，萧萧尽日逐车尘。山过拉发多松栝，路道窝稽有鬼神。日暮风生闻虎啸，天寒积雪少行人。凄凉不敢回头望，恐为乡关泪满巾。
至宁古塔
作者：杨宾
朝代：清

望望吉林峰，白云绕其下。登顿及今朝，亦得依亲舍。父母骤相逢，注视还相讶。别时发覆眉，胡乃成老大。邻舍争慰劳，应接苦不暇。姓氏未及知，空言聊慰藉。日暮细挑灯，恍若梦中夜。喜极乃更悲，不觉泪如泻。上书不得达，生男亦胡为。四十乃一来，对人良可嗤。戏綵学老子，挽须愧小儿。西山日已薄，乡国归何时。叹息谓季弟，尔独无分离。承欢廿八载，乐亦安能知。
至宁古塔·其一
作者：杨宾
朝代：清

望望吉林峰，白云绕其下。登顿及今朝，亦得依亲舍。父母骤相逢，注视还相讶。别时发覆眉，胡乃成老大。邻舍争慰劳，应接苦不暇。姓氏未及知，空言聊慰藉。日暮细挑灯，恍若梦中夜。喜极乃更悲，不觉泪如泻。
至宁古塔·其二
作者：杨宾
朝代：清

上书不得达，生男亦胡为。四十乃一来，对人良可嗤。戏綵学老子，挽须愧小儿。西山日已薄，乡国归何时。叹息谓季弟，尔独无分离。承欢廿八载，乐亦安能知。
至日
作者：杨宾
朝代：清

今年学礼过庭闱，此日相看静掩扉。风俗穷荒何处好，飘零尽室几时归。曾无梅蕊春前放，谩说葭灰夜半飞。片片冰花堆雪窖，还添弱线补寒衣。
色齐窝稽
作者：杨宾
朝代：清

纳木五十里，颇极登顿苦。色齐林更深，未入心已阻。豺狼逐我驰，山鸡向我舞。谷口咆熊罴，松根窜貂鼠。云横道不通，雾黑眼若瞽。幸有凿山人，乃见天一缕。架木度层冈，歇鞍藉茅土。才看日色暝，不觉夜已午。自卫凭野烧，畏惧不敢语。俄顷雪满衣，一一沾徒旅。冱寒手足僵，皲瘃从此数。釜鬲莫为炊，调饥腹空鼓。冻馁虽切虑，达曙力可努。但得脱窝稽，鸟道吾所取。
赠吴英人使君
作者：杨宾
朝代：清

短发今朝塞上翁，当年治行是吴公。三边冰雪春愁里，六诏风烟午梦中。皂帽本因时序易，布裙不为道途穷。挹娄城畔谈经典，化俗知君术素工。
赠李召林侍御
作者：杨宾
朝代：清

埋轮都下问豺狼，恸哭何时过乐浪。绝塞人犹怜子庆，中原谁不重张纲。糠镫旧梦依青琐，雪窖新诗满皂囊。宣室他年君自到，谩将浊酒注糟床。铁面真能裂白麻，避人谏草世犹誇。天南恨未瞻双戟，漠北谁知共一家。板屋醉时惊觱篥，旃墙雪夜听琵琶。趋庭今日兼陪从，好认青门五色瓜。
赠李召林侍御·其一
作者：杨宾
朝代：清

埋轮都下问豺狼，恸哭何时过乐浪。绝塞人犹怜子庆，中原谁不重张纲。糠镫旧梦依青琐，雪窖新诗满皂囊。宣室他年君自到，谩将浊酒注糟床。
赠李召林侍御·其二
作者：杨宾
朝代：清

铁面真能裂白麻，避人谏草世犹誇。天南恨未瞻双戟，漠北谁知共一家。板屋醉时惊觱篥，旃墙雪夜听琵琶。趋庭今日兼陪从，好认青门五色瓜。
述怀五百字留别吴门诸同学
作者：杨宾
朝代：清

忆昔居安城，发覆才半额。举止异常儿，父母争怜惜。自谓守青缃，终身寄篇籍。薄有良田畴，东西免怵迫。孰知生不辰，风波荡几席。悲哉我二人，家破投蛮貊。道远八千里，冰坚五六尺。关云片片黄，塞草荒荒白。平生未出门，出门乃局蹐。不复见中原，焉能得安宅。犹记送行时，舟泊姑苏驿。大母惨不言，仲父相扶掖。宛转就母怀，仓皇竟无策。牵衣哭一声，寸寸肝肠磔。弟妹年更小，但闻语啧啧。我尚无所知，彼亦何足责。仲父养军中，不作沟中瘠。车骑有香囊，仲郢无牙笏。春冬搦管书，秋夏弯弓射。覆巢赖有此，亦足安魂魄。蹉跎八九年，仲父复易箦。故乡未得归，大母垂黄发。极北望我父，血流双眼赤。纵有断鸿飞，奈此重关隔。可怜七尺躯，怅怅何所适。从兹事砚田，长作吴中客。愧乏济川才，又非凌风翮。谬辱诸贤豪，谓可倾肝膈。班荆多赠缟，盘飧或寘璧。借以供大母，庶几慰日夕。而乃天不吊，大母溘焉没。客路挽灵车，家山谋窆穸。窆穸复踟躇，宁忍闻沙碛。恐我父母知，老年伤踊擗。终念此大事，敢用私情格。所赖有季弟，晨昏强宽释。同气有三人，季不离亲侧。大母在堂时，仲亦关东役。嗟予独何人，廿载情空剧。赎罪少黄金，鸣冤须肺石。天子昨南巡，愿以身代谪。銮舆已垂问，鞭挞仍遭斥。自叹一男儿，遇事能擘画。翻不若缇萦，上书传史册。岁月如逝波，转眼已非昔。更不省庭闱，生子诚何益。结束新征衣，包裹旧巾帻。挥手别亲朋，洒泪辞叔伯。萧萧白日寒，渺渺云山碧。谁云道路长，今日乾坤窄。
金赤莲姜日千沈慎言朱端士尔登招饮燕山客舍时余将出塞门即席赋别
作者：杨宾
朝代：清

男儿生不得其所，七尺堂堂若腐鼠。蓬头赤脚走边关，扑面黄沙无一语。诸君乃不嫌我真，相逢客舍能相亲。激昴慷慨发上指，高歌击筑旁无人。杂坐班荆燕市口，沉季浮瓜不去手。葡萄架上白日斜，欲起不起恐被肘。尊中酒是故园来，不饮亦须三百杯。殷勤一斤家乡语，谁云此是黄金台。秋风飒飒吹南陌，虎脊河边冰几尺。短衣明日独长征，回首今朝双眼赤。
隆教寺
作者：杨宾
朝代：清

天半烟霞窟，秋风作伴游。泉声当树落，云气隔山浮。小鸟移丛竹，残香入画楼。寺多桂窗前堆柿叶，知为学书收。
随□家大人过净公吉林兰若
作者：杨宾
朝代：清

南极开初地，西方变吉林。山围祇树密，江到寺门深。雪白支公马，沙黄长者金。冰崖仙梵响，土室雨花侵。学礼陪游从，闻香度碧岑。赞公甘放逐，惠远爱招寻。茶椀忘天目，清谈见道心。金篦如不惜，敢复叹升沈。
随□家大人过净公吉林兰若
作者：杨宾
朝代：清
体裁：五言排律

南极开初地，西方变吉林。山围祇树密，江到寺门深。雪白支公马，沙黄长者金。冰崖仙梵响，土室雨花侵。学礼陪游从，闻香度碧岑。赞公甘放逐，惠远爱招寻。茶碗忘天目，清谈见道心。金篦如不惜，敢复叹升沈。
题沈慎言扇上画桃慎言时正出塞
作者：杨宾
朝代：清

不信元都树，今朝塞上来。枝从毫末辨，花自扇头开。春色飞龙碛，芳名到蝎台。莫愁霜露湿，根柢在蓬莱。
挽张之洞联
作者：杨寿昌
朝代：清
体裁：联

诸葛公忠、希文忧乐、赞皇筹策、士行精勤，僚椽旧叨陪，亲看祖逖闻鸡、中宵起舞；叔敖身世、清献风规、傅说英灵、郑侨遗爱，玉人原不死，为问令威化鹤、何日归来。
宣统己酉十月同何梅叟游明陵用东坡石鼓歌韵
作者：杨履晋
朝代：清

纪元阳月日丁丑，陟览明陵偕梅叟。昌平山水形家言，龙虎环抱群奔走。旧闻日下稽遗编，胜国桥山系众口。一代姓易王气销，三恪封视神明后。故人导我康家庄。寂寞黄华过重九。犹存郁郁山上松，不见依依殿前柳。昭穆相向繁众星，长陵独运中央斗。龙飞北道思雄奇，燕子南来清腋肘。零雨师岂应风雷，瓜蔓抄乃连禾莠。御制文字讳尊亲，圣德神功纪孝友。不闻诗作侔鸱鸮，鬻子恩勤念卵壳。诸陵屹立没字碑，遑问鸟篆与虫蚪。朱明极盛称洪、宣，擢用儒臣半黄耇。后来政事归貂珰，豹房鹰犬乐指嗾。永、定陵工糜帑金，委鬼刑馀赐彝卣。闯入仓皇悲月游，大乐不奏瞽宗瞍。呀庨御殿生荆榛，瀍邙霸杜等㟝嵝。最痛思陵附妃园，帝虽渴葬妃犹厚。石人十二文武臣，从此不迓天王某。燕山沙河有废兴，珠邱尺寸仍明有。我思炎汉逮天水，雠及枯骨遭鞭杻。明季流寇横神京，雷声堕地见天狗。免攫玉匣与珠襦，幸脱灰烟及土偶。严禁樵苏尧舜朝，不使神宫同丘首。天书大书不一书，黄瓦且修门敢掊。传闻禁旅入关日，颇思修怨亦自取。岂知圣言万世法，鼎迁明德无尘垢。朱侯致祭虔春秋，作宾王家世世守。读书雅慕蒋山佣，展谒诗篇永不朽。寒鸦落木无古今，明陵十三在天寿。
宣统己酉十月同何梅叟游明陵用东坡石鼓歌韵
作者：杨履晋
朝代：清
体裁：古风

纪元阳月日丁丑，陟览明陵偕梅叟。昌平山水形家言，龙虎环抱群奔走。旧闻日下稽遗编，胜国桥山系众口。一代姓易王气销，三恪封视神明后。故人导我康家庄。寂寞黄华过重九。犹存郁郁山上松，不见依依殿前柳。昭穆相向繁众星，长陵独运中央斗。龙飞北道思雄奇，燕子南来清腋肘。零雨师岂应风雷，瓜蔓抄乃连禾莠。御制文字讳尊亲，圣德神功纪孝友。不闻诗作侔鸱鸮，鬻子恩勤念卵壳。诸陵屹立没字碑，遑问鸟篆与虫蚪。朱明极盛称洪、宣，擢用儒臣半黄耇。后来政事归貂珰，豹房鹰犬乐指嗾。永、定陵工糜帑金，委鬼刑馀赐彝卣。闯入仓皇悲月游，大乐不奏瞽宗瞍。呀庨御殿生荆榛，瀍邙霸杜等培嵝。最痛思陵附妃园，帝虽渴葬妃犹厚。石人十二文武臣，从此不迓天王某。燕山沙河有废兴，珠邱尺寸仍明有。我思炎汉逮天水，雠及枯骨遭鞭杻。明季流寇横神京，雷声堕地见天狗。免攫玉匣与珠襦，幸脱灰烟及土偶。严禁樵苏尧舜朝，不使神宫同丘首。天书大书不一书，黄瓦且修门敢掊。传闻禁旅入关日，颇思修怨亦自取。岂知圣言万世法，鼎迁明德无尘垢。朱侯致祭虔春秋，作宾王家世世守。读书雅慕蒋山佣，展谒诗篇永不朽。寒鸦落木无古今，明陵十三在天寿。
雨后秋山晚眺
作者：杨履泰
朝代：清

晚色树摇秋，江城雨乍收。断虹悬海峤，落日下汀州。荻响沈沙雁，烟横失浪鸥。扁舟垂钓者，新月挂轮钩。
为潘麟生题刘泖生遗墨
作者：杨岘
朝代：清

前年才哭刘宾客，去年又丁高达夫。奇事浪传伏剑死，忧心生怕窃钩诛。世间不少歧尾蝎，盆底苦无三足乌。书札斩新忍重读，起听檐雨声声粗。
寓斋外野冢
作者：杨岘
朝代：清

贫余归葬少，乱后上坟稀。烽火惊魂窜，川原战血肥。暮云闻鬼哭，落日见乌飞。作客楼头者，频番泪湿衣。
贺吴恒60寿联
作者：杨岘
朝代：清
体裁：联

醉即眠，醒即歌，是养生第一诀；书精品，画妙品，在吾侪有几人。
题沈公周诗稿后
作者：杨岘
朝代：清

虞阳逢瘦沈，今之杜浣花。交余诗是介，输尔古为家。爽气洗山绿，奇怀猎天葩。箧中富新制，读罢痒同爬。
夜泊
作者：杨岱
朝代：清

夜船将泊棹歌齐，芳草萋萋野路迷。只有断猿无宿处，最高枝上彻明啼。
夜泊·其二
作者：杨岱
朝代：清

拍堤春水四无涯，吹笛楼中起暮鸦。旧寺僧残江树尽，空留残月老芦花。
大慈寺
作者：杨岱
朝代：清

久废先朝榜，何人礼大慈。青苔荒石马，昏月宿寒鸱。不见张蠙咏，空留孟昶碑。年年春草绿，古迹问谁知。
栈道
作者：杨岱
朝代：清

鸟道与天齐，盘云万壑低。层峦飞瀑下，空木乱猿啼。山势危巴郡，边声隔陇西。可怜存辇路，烟雨草萋萋。
偕彭雪琴洞庭泛月
作者：杨岳斌
朝代：清

良宵同泛浩无边，八百平湖浪接天。兰桨划开湘浦月，蒲帆冲破楚江烟。枕戈南望心弥壮，击楫中流志更坚。迅扫妖氛清海宇，征袍抛却好归田。
山斋雪夜
作者：杨岳斌
朝代：清

君恩未报愧无颜，深谷容偷岁月閒。墓道依依云不散，柴门寂寂夜长关。何来夜半如筛雪，流尽天涯似髻山。劝汝始终休改色，要留清白在人间。
战罢晚归
作者：杨岳斌
朝代：清

归咏夕阳天，矶边泊战船。云开千嶂月，风敛一江烟。列阵朝擒贼，谈兵夜扣舷。誓将身许国，何止著鞭先。
挽左宗棠联
作者：杨岳斌
朝代：清
体裁：联

相从海上视师，我为前驱，翻成一哭；同是关中持节，公无遗恨，独有千秋。
枫桥夜泊
作者：杨岳斌
朝代：清

日暮微风起，菰蒲叶有声。晚烟横古渡，皓月满荒城。渔火前村暗，疏钟远寺鸣。篷窗镫独伴，孤客不胜情。
登岳麓和焦听堂原韵
作者：杨岳斌
朝代：清

偶从樵访道乡台，千树桃花万点苔。幽径已无尘客到，深山惟有白云来。松间联句僧煎茗，石上陈肴鸟劝杯。醉里不须嗟世乱，座中都是济时才。
除夕
作者：杨岳斌
朝代：清

驰驱成底事，望望白云飞。今夕年将尽，他乡客未归。苦寒侵病榻，积雪锁柴扉。把酒不成醉，停杯泪湿衣。
贺李鸿章七十寿联
作者：杨崇伊
朝代：清
体裁：联

帝得圣相，圣相曰度；天锡纯嘏，纯嘏尔常。
挽彭玉麟联
作者：杨崇钦
朝代：清
体裁：联

南岳大星沉，瞑目难安，谁当天下澄清，万里长江肩保障；老臣遗表在，鞠躬尽瘁，曷禁朝廷痛哭，同时名将怅衡湘。
挽曾国荃联
作者：杨崇钦
朝代：清
体裁：联

半壁扼东南，记当年仲吕伯伊，天下澄清襄盛治；大星陨衡岳，痛此日咸先籍后，朝廷震悼失名臣。
挽郭嵩焘联
作者：杨崇钦
朝代：清
体裁：联

阿咸同浙省官僚，二十年世德常闻，况政授全权，争仰崆峒标使节；亡妹本君家弟妇，三千里归帆乍转，尚缘悭一面，陡惊衡岳陨台星。
挽张百熙联
作者：杨巩
朝代：清
体裁：联

学海正狂澜，此日中流谁砥柱；吏才期大用，早年小隐负铨衡。
颂刘谦山邑侯德政五首
作者：杨希三
朝代：清

治法胥缘理与情，理情兼尽政斯平。四方但觉安耕凿，终岁相传少讼争。经济文章共一途，宰官犹是大名儒。抡才自有真衡鉴，拔萃超凡总不诬。旱潦灾荒实可忧，频将水利细推求。浚源岂特通舟楫，高下农田得有秋。纺织江乡处处同，年来生计巳皆穷。为兴蚕茧舒民困，补救群推第一功。钟鼓笙镛瑟与琴，而今节奏久销沈。清风江上来师旷，釐订常悬一片心。
颂刘谦山邑侯德政五首·其一
作者：杨希三
朝代：清

治法胥缘理与情，理情兼尽政斯平。四方但觉安耕凿，终岁相传少讼争。
颂刘谦山邑侯德政五首·其三
作者：杨希三
朝代：清

旱潦灾荒实可忧，频将水利细推求。浚源岂特通舟楫，高下农田得有秋。
颂刘谦山邑侯德政五首·其二
作者：杨希三
朝代：清

经济文章共一途，宰官犹是大名儒。抡才自有真衡鉴，拔萃超凡总不诬。
颂刘谦山邑侯德政五首·其五
作者：杨希三
朝代：清

钟鼓笙镛瑟与琴，而今节奏久销沈。清风江上来师旷，釐订常悬一片心。
颂刘谦山邑侯德政五首·其四
作者：杨希三
朝代：清

纺织江乡处处同，年来生计巳皆穷。为兴蚕茧舒民困，补救群推第一功。
元妙观联
作者：杨希铨
朝代：清
体裁：联

兰宇既清，竹林亦静；诸天不老，大地长春。
永福寺联
作者：杨希铨
朝代：清
体裁：联

永世有因，大悲观自在；诸天无相，极乐仰文殊。
贺梁恭辰长孙婚联
作者：杨希闵
朝代：清
体裁：联

祖砚流芬，束发已肩千乘业；孙枝启秀，齐眉又踵一家风。
贺金伯谷兄弟同时中举联
作者：杨庆容
朝代：清
体裁：联

中必叠双，三代秋香探月桂；进而益上，九重春色对云墀。
倦寻芳
作者：杨庆徵
朝代：清

绣帘半卷，银箭初长，清悄庭宇。云鬓鬅松，斜堕钿头钗股。浓树荫遮行色远，乱山翠叠春光暮。怕登楼、见横桥断岸，绿凄迷处。遍江畔，纤枝娇蕊，知道个人，何地留住。香冷鸳衾，暗滴泪珠无数。蝶翅寻芳魂一点，柳丝织影愁千缕。更凄凉，送梨花夜来风雨。
惠山云起楼落成同诸公赋
作者：杨庆徵
朝代：清

几年不作九龙游，扶病行来解宿愁。经过古藤依旧在，忽看新雨半空浮。雕栏曲槛临霄汉，华栋珠帘俯涧流。坐憩意在泉共彻，登临身与境俱幽。大湖月满南窗入，叠嶂云深北牖留。冉冉平畴来雾霭，阴阴廿里布松楸。上方禅寂疏钟度，下界人喧细管稠。水带玉虹晴亦雨，山飞翠浪夏疑秋。宾朋不数三贤笔，意气应依百尺楼。曾见灵台成不日，共闻花县治难侔。未因喜雨追坡老，自布淳风比太邱。欲识凭高无近远，延陵处处有歌讴。
秋郊晚望二首
作者：杨庆徵
朝代：清

高树暗秋色，千山明夕阳。极目碧田绕，娟娟禾黍香。寒螀鸣且歇，飞鸟故回翔。少焉夜气沉，明月来清光。徘徊东皋上，长啸发清商。闲行日色西，四面秋声起。野际尽苍烟，陇畔皆流水。牧童吹短笛，渔灯映远沚。清风开胸襟，薄露沾衣履。登眺兴不穷，惟吾自徙倚。
秋郊晚望二首·其一
作者：杨庆徵
朝代：清

高树暗秋色，千山明夕阳。极目碧田绕，娟娟禾黍香。寒螀鸣且歇，飞鸟故回翔。少焉夜气沉，明月来清光。徘徊东皋上，长啸发清商。
秋郊晚望二首·其二
作者：杨庆徵
朝代：清

闲行日色西，四面秋声起。野际尽苍烟，陇畔皆流水。牧童吹短笛，渔灯映远沚。清风开胸襟，薄露沾衣履。登眺兴不穷，惟吾自徙倚。
丁丑闱后作
作者：杨庆琛
朝代：清

白日黄鸡急景催，风光五度此徘徊。三年望眼乃如梦，一寸春心肯遽灰。狂蝶舞残飞絮影，晓莺啼过落花堆。碧桃红杏无消息，空说长安走马来。
孙夫人祠联
作者：杨庆琛
朝代：清
体裁：联

空江苹藻祠灵泽；故国松楸梦惠陵。
挽徐宗干联
作者：杨庆琛
朝代：清
体裁：联

立德立功，结闽中三至因缘，到底成仙仍此地；同官同谱，想山左十年交谊，从今爱我属何人。
水云亭远眺
作者：杨庆琛
朝代：清

虎岫螺江外，秋山无尽青。双流趋马渎，孤塔耸罗星。天远布帆小，烟低岩户扃。水光与云色，历历上间亭。
渊关晚泊
作者：杨庆琛
朝代：清

驿楼人语水窗应，榕叶溟濛暮霭凝。门外风威狂似虎，酒边镫影小于蝇。南来系缆刚消浪，春半行舟正泮冰。领取溪山即图画，疏逢烟水写吴兴。
福州鼓山涌泉寺联
作者：杨庆琛
朝代：清
体裁：联

初地楼台留客久；半山钟声出云迟。
挽张之洞联
作者：杨庆长
朝代：清
体裁：联

于今枢密持衡、封疆变法，白头肩钜任，劳形国是，胸有千秋，是累朝圣泽钟灵，弁冕群臣无愧色；忆昔尊经襄校、江汉论文，青眼及寒儒，叩别旌麾，时逾十稔，痛一夕大星陨地，经纶危局属何人。
东明河上口占
作者：杨应标
朝代：清
体裁：七言绝句

重重堤岸绕东明，尽是黄金力筑城。不用防河桑柘满，老农带月荷锄耕。
东明河上口占
作者：杨应标
朝代：清

重重堤岸绕东明，尽是黄金力筑成。不用防河桑柘满，老农带月荷锄耕。
辛酉初春王师将定滇南奉命出守剑川蓼亭陆先生以诗见赠次韵
作者：杨应标
朝代：清
体裁：五言律诗

三宰风尘吏，恩纶奉远迁。从戎关索岭，解渴水香泉。万里驰边月，孤鸿泣暮烟。才非汉司马，白雪愧称贤。
静夜吟
作者：杨应标
朝代：清
体裁：古风

夜久群动息，秋潭冷素心。推求往古事，历历罗胸襟。守贞道所贵，回遹众乃任。滔滔江湖流，一往不复禁。穷巷罕过辙，寂寥鸣素琴。长松挺孤秀，何忧霜雪侵。
静夜吟
作者：杨应标
朝代：清

夜久群动息，秋潭冷素心。推求往古事，历历罗胸襟，守贞道所贵，回遹众乃任。滔滔江湖流，一往不复禁。穷巷罕过辙，寂寥鸣素琴。长松挺孤秀，何忧霜雪侵。
次新城望元朔山
作者：杨应琚
朝代：清

端岩双水曲，斜影数峰睛。过客停骢马，秋风满石城。沙头起雁语，天际落钟声。白道如丝细，层层草木清。
浮山第一楼联
作者：杨应琚
朝代：清
体裁：联

小楼容我静；大地任人忙。
湟中春日登北禅寺楼寓目
作者：杨应琚
朝代：清

路为沿坡曲，楼因峭壁悬。春流争浴马，薄雾竞耕田。乍静心如濯，居高势欲仙。抵愁归去后，尘事尚依然。
罗浮山白鹤观客堂联
作者：杨应琚
朝代：清
体裁：联

水声晴亦雨；山气夏如秋。
过邻家
作者：杨应麟
朝代：清

策杖无专适，因过邻叟家。数杯缸面酒，三碗雨前茶。地僻犹栖鸟，林深尚有花。不堪时极目，群盗正如麻。
吕家藤花联
作者：杨庚
朝代：清
体裁：联

万菊充庭秋富贵；双藤蔓地古烟霞。
将赴易州晚出都门度芦沟途中作
作者：杨庚
朝代：清

长河水落古桑乾，匹马来过日已残。五里风沙新店近，一更霜柝暮天寒。荒云似岫当头列，秃树疑人对面看。于役有期迟不得，兼程待晓趣征鞍。
新秋雨后游龙树寺登看山阁小饮
作者：杨庚
朝代：清

城南烟树郁苍苍，难得新秋又早凉。邀客不辞来细雨，留人偏好趁斜阳。楼头帘卷山如画，篱角花开酒亦香。我辈偶间拌一醉，归心莫共岭云忙。
由沙阳舟行至樊城
作者：杨庚
朝代：清

不是峡中路，奇云何处生。帆收沙岸白，月入酒杯明。有树诗情远，无山画意平。水窗残暑退，缓缓上樊城。
赤壁矶石坊
作者：杨庚
朝代：清
体裁：联

吾乡奇杰推眉州，当时父子兄弟，成性存存，千古仰文章气节；公昔遨游来赤壁，对此江山风月，予情渺渺，至今传忠孝神仙。
念奴娇·为易硕甫题画
作者：杨度
朝代：清
体裁：词

人生如寄，问松乔，几生修到仙侣。往返高风沧海变，惟有梅香自媚。却怪王孙，人间频到，懒把琼笙吹。生生轮转，神仙亦受情累。我亦小谪蓬莱，风流诗酒，游戏潇湘际。人世不如仙界乐，天姥梦中犹记。好住缑山，人间此后，跨鹤休重至。崔娘已渺，此生更少知几。
挽张之洞联
作者：杨度
朝代：清
体裁：联

敬学以箴时，各国维新皆复古；求贤因辅世，昔人知遇不论恩。
挽王闿运联
作者：杨度
朝代：清
体裁：联

旷古圣人稀，能以逍遥传世法；平生帝王学，只今颠沛愧师承。
挽蔡锷联
作者：杨度
朝代：清
体裁：联

魂魄异乡归，于今豪杰为神，万里江山皆雨泣；东南民力尽，太息疮痍满目，当时成败已沧桑。
挽黄兴联
作者：杨度
朝代：清
体裁：联

公谊不妨私，平生政见分驰，肝胆至今推挚友；一身能敌万，可惜霸才无命，死生从古困英雄。
挽黄兴联
作者：杨度
朝代：清
体裁：联

居恒扺掌论英雄，功成不喜，事败勿忧，横览九州，公真健者；乡国惊心数人物，湘绮先亡，松坡后死，抗怀千古，各有生平。
挽黄兴联
作者：杨度
朝代：清
体裁：联

平生负雄奇磊落之才，可怜亡命归来，憔悴江潭老行客；国命当澒洞沈冥之会，太息斯人长逝，艰难后嗣托何人。
挽黄笃恭联
作者：杨度
朝代：清
体裁：联

怜我自栖皇，每当把酒抽刀，太息人生谁不死；羡君能解脱，惟是人亡国瘁，低徊时局倍伤心。
未知调名
作者：杨度
朝代：清
体裁：词

落花却送客归去。呖莺又呼留住。燕子楼边，玉人吟处。世事渺无依据。只碧草春波，已成今古。江南多少才子，对六朝台榭，泪洒烟雨。不是春愁，更非别怨，别有伤心情绪。东风借与，把匝地、狂花漫天飞，吹入空江，断肠流水处。
百字令·江亭词并序
作者：杨度
朝代：清
体裁：词

一亭五羊，剩光宣朝士，重来醉倒。城廓人民今古变，不变西山残照。老憩南湖，壮游瀛海，少把潇湘钓。卅年一梦，江山人物俱老。自古司马文章，卧龙志业，无事寻烦恼。一自庐山看月后，洞彻身心俱了。处处沧桑，人人歌哭，我自随缘好。江亭三叹，人间哀乐多少。
西江月·夜泛赤壁
作者：杨度
朝代：清
体裁：词

目对一江风月，心怀万古英雄。风流如在亦如空。前后浪头相送。阅世谁如朗月，成功只有东风。江山人物古今同。尽入扁舟一梦。
铁柱宫
作者：杨度汪
朝代：清

旌阳遗象肃琳宫，瞻谒森然剑气雄。一自蛟龙驯海底，便携鸡犬向云中。神仙不藉还丹力，忠孝宁随浩劫终。咫尺上清灵宝地，绿章赤牒总无功。
行经鲁山县
作者：杨延亮
朝代：清

仿佛蚕丛路，崎岖总不平。马穿崖罅出，人榜树梢行。云重衣俱冷，泉奔石欲鸣。胸中几丘壑，阅历愧吾生。
题海天石屋香谷邵公刻像
作者：杨延俊
朝代：清

文庄遗址榛莽中。先生追复成钜功。祠墓修筑成崇隆。保此胜迹垂无穷。至今遗老犹称公。窈窕石屋倚高峰。表章潜德图仪容。人间天上寻芳踪。屈指今年百岁翁。
千里
作者：杨延年
朝代：清

千里家山萦蝶梦，九州烽火警归心。桃花流水应如旧，缥缈仙源何处寻。
汉口
作者：杨延年
朝代：清

江城风景好，览胜一登楼。渺渺楚天阔，滔滔汉水流。钟声度烟树，樯影集沙洲。亦有思乡意，浮云黑上头。
玉阶
作者：杨延年
朝代：清

玉阶一叶梧桐下，落尽红莲冷香树。银河皎洁无纤云，辘轳金井寒泉泻。惊秋鹦鹉倦无言，微霜昨夜凝鸳瓦。绣帏风静炉烟袅，瑶瑟湘灵韵斯杳。洞庭水满衡岳高，归梦池塘有青草。大椿轮囷竦卷阿，棣萼花开月圆好。安得神仙驻景方，世免别离人不老。
甲午感事
作者：杨延年
朝代：清

群流无策可安边，促漏遥钟罢讲筵。圣孝未忘天下养，瑶池犹自进歌弦。
舟行
作者：杨延年
朝代：清

岁暮风雪寒，江湖尚行役。劳人岂得已，郁郁萦心曲。冻云出岫忙，倦鸟依林宿。晴川烟水清，闹市飞尘浊。回首望京华，远山锁苍绿。
蓬莱
作者：杨延年
朝代：清

蓬莱自古道仙乡，焉得浮槎一苇杭。羡煞岛中千岁鹤，白云天际任翱翔。
春申涧
作者：杨廷果
朝代：清

醉觅飞泉乳雪，独行残月高峰。长笛一声云杪，不知何处琼宫。
漪澜堂二首
作者：杨廷果
朝代：清

漪澜妙迹忆坡翁，不见龙蛇落池中。遗我鹂珠鱼蟹眼，至今千载响松风。天上小团携月去，人间第二索吟来。空中识得源头处，味向新诗笔底回。
漪澜堂二首·其一
作者：杨廷果
朝代：清

漪澜妙迹忆坡翁，不见龙蛇落池中。遗我鹂珠鱼蟹眼，至今千载响松风。
漪澜堂二首·其二
作者：杨廷果
朝代：清

天上小团携月去，人间第二索吟来。空中识得源头处，味向新诗笔底回。
题倪高士竹木图真迹轴
作者：杨廷果
朝代：清

清閟高风动四夷，早知名盛有危机。弃财脱兔投林去，犹有余殃触是非。
归鲁溪
作者：杨廷栋
朝代：清
体裁：七言律诗

肯恋车尘付薜萝，傍云重整钓鱼蓑。人生能著几两屐，世事有如东逝波。堕彻榴房含宿火，战风荇带护新荷。故乡景物贫终好，却话金台感喟多。
小孤山
作者：杨廷桂
朝代：清

九水来同泻此湖，关门矗起铁浮图。力撑颓浪功诚大，高到层霄影太孤。仙窟有门凭鼓棹，天梯难上孰携壶。绣鞋娇娜凌波立，招客情深逊大姑。
偕诸同人登敬亭山口号
作者：杨廷楷
朝代：清
体裁：古风

秋风吹老黄菊颜，秋晴携登敬亭山。秋霜冒枫叶尽赤，秋霞红点青天斑。野酌参差坐无次，醉眼摩挲认碑字。李白夜郎初放归，已向青山卜葬地。一棹江南汗漫游，谢朓楼边独徙倚。左持汪伦酒，右把诸葛笔。往来长啸无人知，洒墨淋漓上苔壁。我生后李千余年，孤云野鹤相周旋。海内知己复英俊，挥毫尽夺云锦鲜。人生适意古难得，我欲散发呼青莲。
九日晨起闷坐
作者：杨廷理
朝代：清

斜风密雨到重阳，忆到身家百感茫。觅句了无新意味，从公难改旧衷肠。潮声远近喧清梦，虫语周遭近小床。毕竟似僧还是客，披衣起坐费思量。
九月十五夜苦雨
作者：杨廷理
朝代：清

匝月秋霖不肯晴，中宵屡起看云情。披升田甲容迟丈，输运仓储耐缓徵。溪涨泥深肩负苦，雷奔电掣鬼神惊。剧怜一片光明影，却在亭云暗里行。
城中即事
作者：杨廷理
朝代：清

半日坚冰半日泥，牵车走马涴轮蹄。风开翠盖松舒秀，鸟啄青条柳破荑。檐溜倒垂新束笋，土膏初动旧方圭。遥知堑道颓山雪，泼眼琼瑶处处迷。
将抵洞子头阻水
作者：杨廷理
朝代：清

沿岭松杉鸟道斜，炊烟起处辨人家。西风夜雨连宵泊，饱听滩声走白沙。
庚戌1790秋暮赴澎湖赈恤风灾遇飓折至东吉洋默祷于神始抵澎之峙里澳诗以志险
作者：杨廷理
朝代：清

为议澎民赈，劳予百战身。风波惊乃觉，天佑祷逾神。浪息鱼龙静，光开日月新。不知漂泊者，曾有未安人。
庚戌1790秋暮赴澎湖赈恤风灾遇飓折至东吉洋默祷于神始抵澎之峙里澳诗以志险
作者：杨廷理
朝代：清

利涉惟忠信，姱修无一能。望洋情绪怯，飞渡眼花腾。宦海原如此，惊涛见未曾。嗒然何所恃，方寸实堪凭。
庚戌1790秋暮赴澎湖赈恤风灾遇飓折至东吉洋默祷于神始抵澎之峙里澳诗以志险
作者：杨廷理
朝代：清

渐见月如昼，金波万里宽。参差鱼舍远，高下浪花寒。夷险皆前定，驰驱敢畏难。嗟予还泛泛，久矣绘图看。
庚戌1790秋暮赴澎湖赈恤风灾遇飓折至东吉洋默祷于神始抵澎之峙里澳诗以志险
作者：杨廷理
朝代：清

风急难为定，纵横东吉洋。惊人千顷浪，抚己九回肠。云气倏开爽，天心宁混茫。不波殊可庆，恋阙敢相忘。
漫兴
作者：杨廷理
朝代：清

看云玩雪六年闲，人笑粗疏自笑顽。钓艇不来伊丽水，芒鞋谁上格登山。一庭枯柳留空影，尺幅虚花伴醉颜。车马追陪边塞久，此心未信出天悭。
畏雨
作者：杨廷理
朝代：清

一日阴晴屡看天，晚收伊始兆丰年。扬花恰遇秋阳暴，撷实频惊宿雨绵。手执瓣香虔拜祷，心悬釐祝凛冰渊。浮云终惜东风扫，枉使愚忱苦自煎。
绥定晓行
作者：杨廷理
朝代：清

月伴长庚向晓明，烟光澹沱隐岩城。薄寒未厌征裘重，长路偏知客骑轻。塞树森森含翠色，溪流曲曲送泉声。到来了却公家事，一盏清樽话短檠。
辛未生日志感
作者：杨廷理
朝代：清

六五光阴弹指中，遐陬三至效孤忠。云霞过眼都陈迹，冷暖随人亦苦衷。歧路叠更心倍小，流言难禁耳须聋。功名青史知非偶，未信苍颜得转童。欣偿夙愿历深山，自在寻吟暮雨湾。权勇不矜心坦荡，猛宽相济语雍娴。三灾恰共黎番苦，二端平分水月间。审处熟思凭一己，几回搓手怅维艰。忆承恩命感惭俱，荐历升阶眷独纡。鞅掌卅年因偊步，黾皇一念凛公趋。缘深瀛海频经度，梦契臞仙屡仗扶。差喜精神犹满足，卑官雅称白髭须。重思建树到瓯闽，一片丹心总欲伸。拓土开疆经岁月，锄奸勘乱辑民人。雪霜饱尽消中热，风雨漂馀会首春。仕路崎岖随运转，伊谁禄富我偏贫。
辛未生日志感·其一
作者：杨廷理
朝代：清

六五光阴弹指中，遐陬三至效孤忠。云霞过眼都陈迹，冷暖随人亦苦衷。歧路叠更心倍小，流言难禁耳须聋。功名青史知非偶，未信苍颜得转童。
辛未生日志感·其三
作者：杨廷理
朝代：清

忆承恩命感惭俱，荐历升阶眷独纡。鞅掌卅年因偊步，黾皇一念凛公趋。缘深瀛海频经度，梦契臞仙屡仗扶。差喜精神犹满足，卑官雅称白髭须。
辛未生日志感·其二
作者：杨廷理
朝代：清

欣偿夙愿历深山，自在寻吟暮雨湾。权勇不矜心坦荡，猛宽相济语雍娴。三灾恰共黎番苦，二端平分水月间。审处熟思凭一己，几回搓手怅维艰。
辛未生日志感·其四
作者：杨廷理
朝代：清

重思建树到瓯闽，一片丹心总欲伸。拓土开疆经岁月，锄奸勘乱辑民人。雪霜饱尽消中热，风雨漂馀会首春。仕路崎岖随运转，伊谁禄富我偏贫。
南郡多热冬月桃花盛开咏此以志物候之不齐云
作者：杨廷璋
朝代：清

十月桃花斗岭梅，夭红点点为谁开。瘴天漏泄春光早，荒服炎蒸造化回。酒晕玉腮香淡荡，月明珠箔影徘徊。刘郎几度迷仙径，却向三冬自剪裁。
和新柳元韵
作者：杨廷璋
朝代：清

条风轻荡漾，弱柳不胜春。会见成阴日，能忘种柳人。晓莺眠未稳，浅黛雨初匀。且喜垂新绿，盈盈不染尘。
夏日诸同人小集晚过龙泉寺南风氏园看古松限韵同赋
作者：杨开沅
朝代：清
体裁：古风

东堂启事馀，觞咏辟庭户。招要及从游，披襟散微暑。啜菽传禁脔，流匙滑石乳。胜引爱良时，杯行不待数。仰瞻赐书丽，摩挲法器古。陶然曦景西，公兴逾健举。联步城南隅，平芜霁疏雨。名园傍梵宫，虬松势掀舞。角髯之而鳞，奋迅首长俯。一见怵奇绝，延伫莫敢抚。徐探肘腋间，苍荫閟重宇。郁盘帟幕牵，邃密茵席伍。洗盏酒再酌，剧谈森玉麈。涛声沸盈耳，谡谡如钟鼓。谁家丝竹音，独许彭宣睹。
凤基秋月
作者：杨彝
朝代：清
体裁：五言律诗

月出中秋好，轩居适对之。水光长似接，壁影迭为岐。但以三宵约，殊难两地移。湖山分胜事，把酒问何其。
挽山衣道人
作者：杨彝
朝代：清
体裁：七言律诗

斯文今古托仪型，帝醉何堪君独醒。每说苍生唯痛哭，只余白发顿飘零。知己早驾思秋鲙，遗令空棺执孝经。欲叩铭旌无一字，残灯空自火星星。
健儿
作者：杨彝珍
朝代：清

野日白荒荒，原风寒凄凄。健儿将东征，阿母牵裾啼。健儿语阿母，送我休泣血。我行一无苦，骨肉恩岂绝。军行千里凭留连，旌竿杳杳弥平川。行舟惊散如凫鸭，偶然落手拦索钱。得饱还就倡楼宿，市人谁敢诃醉眠。此行良自爱，何忍投虎口。主将千金躯，亦欲尾贼后。时张虚捷报甘泉，归来自有印悬肘。上堂再拜为母寿，谁识当年旧屠狗。三星低户月挂柳，健儿却扇拥新妇。平明跨马出从军，新妇泣啼斜倚门。邻媪语新妇，卿勿怨离别。良人树功勋，炙手势可热。新妇殷勤谢邻媪，多君慰我我增恼。不见西家年少郎，往岁荷戈向南讨。归时黄金大如饼，买得佳人如玉好。故人无语泣空房，独对深宵镫烛光。何如长炊扊扅老，白头贫贱无相忘。不然苦战沙场久，碧血千年犹不朽，洞房我亦甘独守。
健儿·其一
作者：杨彝珍
朝代：清

野日白荒荒，原风寒凄凄。健儿将东征，阿母牵裾啼。健儿语阿母，送我休泣血。我行一无苦，骨肉恩岂绝。军行千里凭留连，旌竿杳杳弥平川。行舟惊散如凫鸭，偶然落手拦索钱。得饱还就倡楼宿，市人谁敢诃醉眠。此行良自爱，何忍投虎口。主将千金躯，亦欲尾贼后。时张虚捷报甘泉，归来自有印悬肘。上堂再拜为母寿，谁识当年旧屠狗。
健儿·其二
作者：杨彝珍
朝代：清

三星低户月挂柳，健儿却扇拥新妇。平明跨马出从军，新妇泣啼斜倚门。邻媪语新妇，卿勿怨离别。良人树功勋，炙手势可热。新妇殷勤谢邻媪，多君慰我我增恼。不见西家年少郎，往岁荷戈向南讨。归时黄金大如饼，买得佳人如玉好。故人无语泣空房，独对深宵镫烛光。何如长炊扊扅老，白头贫贱无相忘。不然苦战沙场久，碧血千年犹不朽，洞房我亦甘独守。
孝感道中
作者：杨彝珍
朝代：清

云拥春潮势，天悬晚雨声。孤烟浮市远，落照傍山明。树影围残垒，溪流绕故城。时平无战伐，日暮尚心惊。
季眉观察出生挽诗索和久无以应适舟泊沅江因次吴南屏学博题仙亭倚醉图诗韵奉答兼寄南屏岳州
作者：杨彝珍
朝代：清

羽人不死居仙乡，玉函多贮长生方。试往求之隔瀛海，渺焉不免嗟汪洋。人生百年总蜕化，累累冢并青山昂。造物偶遗自有意，莫嫌鬓雪思遮藏。若令早暮获闻道，奚辞委骨山之阳。默数故人余有几，年来多赴松柏冈。独我与子经丧乱，余生尚见须眉苍。老去安心耽静域，间来习静憎欢场。闻道去年届周甲，烽烟正喜清南疆，贺客填门举寿斝，当筵尽佩茱萸囊。先生再拜谢祝嘏，命奴置砚迎风廊。但乞吟侪作楚些，侑樽聊佐松醪香。差免只鸡与斗酒，他年再荐桥公觞。哀吟不妨咏山鬼，醉舞共许成诗狂。朅来往吊魏城墓，有泪暗堕棠梨旁。犹忆东风初觌面，不禁肠断悲王昌。贤豪作达一生死，何为苦悼金蝉凉。仙亭倚酎有胜概，临风令我怀荷塘。差年较我一岁长，久要白首浑难忘。径当放棹远相访，塔间铃语咻丁当。
寄同年萧史楼修撰
作者：杨彝珍
朝代：清

时好日以颇，科法因之弊。下品置晁董，上第擢钟卫。缪种滋流传，波点竞妍媚。不知笔吏徒，奚赞庥明治。吾子策天廷，褒然首扬对。标望映伦伍，声誉震侪辈。缣素奔其庐，翰札驰华裔。岂以斯业进，当由署行义。计日履台省，帷扆资献辇。忆昔乡赋日，瑞光照锁试。共占杰人出，举斝贺闱吏。魁甲犹寻常，岂足应斯异。儒硕有事业，用才在天地。缅彼茶陵老，流风犹未坠。文章炳霄壤，节概亦无愧。君起融其尘，后先映当世。匪惟光吾楚，时艰赖宏济。方今国步康，亦复筹边计。犬羊意无厌，深恐渝盟誓。安得不世才，起与正欹器。君趋供奉班，赐对傥论事。愿更制举法，搜岩振幽滞。
寄郑子尹广文即次其集中窕字韵
作者：杨彝珍
朝代：清

故山岩谷带窈窕，布袜青鞋事深讨。不辞身世堕黄菅，忍使王风归蔓草。官如敝屣不自惜，局似残棋差可了。未昏羽就丛薄宿，已凉叶抱危柯槁。所叹补牢计已迟，方咎徒薪谋不早。动地惟闻战鼓悲，连天莫遣妖氛扫。川光晃带人血赤，野色晴连烟燧晓。飘飖何地置老夫，萧疏乱发垂蓬葆。朋旧凋亡远书绝，邻里过从近局少。一发黔山出天角，几回西望升林杪。独角惊传钜野兽，再鸣喜听岐山鸟。新诗出手已怀惭，陋姿对镜先含恼。入室岂能造疱湢，扫门或许侪佣保。频梦形容得仿佛，猥诵清诗喜倾倒。组织诸绮散奇丽，彫刻众形炫工巧。谁怜寝处傍宫墙，不免鼓钟烦击考，累月常嗟粱肉缺，秋风日送鬓丝老。草中自古来异人，塞上于今求国宝。休劳司农馈酒钱，会见行人具刍藁。褰裳傥共莫髯往，从事无如曾侯好。千里何辞聘应梁，再拜聊为策赠绕。我如斥鴳翔蓬蒿，性似爰居安海岛。行把钓竿拂烟雾，君视我头为谁掉。
将归示苏生
作者：杨彝珍
朝代：清

春雨湿蓬径，得得跫音响。皎然秀骨清，照座何森爽。气欲无一世，小心亲几杖。引我窔奥烛，如作白日仰。高观洞古今，疑滞凭开朗。月弦九见彀，崇情欢夕赏。归心逼霜朔，行泛离舟桨。不见六一翁，惓惓徐无党。日月驱春秋，童丱易老丑。有生后古人，扫门甘奉帚。指前争公袭，寸美中何有。好音过飘风，同逐荣华朽。尔来里曲生，文辞妙众口。鸷翰伪凤鸣，丛谤高丘阜。贤愚去匪寸，念此颜无忸。何物难灰尘，大道堪淹久。独立向千载，须我同志友。
将归示苏生·其一
作者：杨彝珍
朝代：清

春雨湿蓬径，得得跫音响。皎然秀骨清，照座何森爽。气欲无一世，小心亲几杖。引我窔奥烛，如作白日仰。高观洞古今，疑滞凭开朗。月弦九见彀，崇情欢夕赏。归心逼霜朔，行泛离舟桨。不见六一翁，惓惓徐无党。
将归示苏生·其二
作者：杨彝珍
朝代：清

日月驱春秋，童丱易老丑。有生后古人，扫门甘奉帚。指前争公袭，寸美中何有。好音过飘风，同逐荣华朽。尔来里曲生，文辞妙众口。鸷翰伪凤鸣，丛谤高丘阜。贤愚去匪寸，念此颜无忸。何物难灰尘，大道堪淹久。独立向千载，须我同志友。
归家
作者：杨彝珍
朝代：清

归眼辨乡树，乌鹊声先起。入门强作欢，务致慈怀喜。褰帘见我归，怡然笑启齿。不嗟苏裘敝，但觉莱衣美。暧暧门闾阴，此生足徙倚。今兹旷夙莫，来日安可悔！野菽有至味，百珍皆粳秕。驾言尚焉求，誓将断尘轨。
挽刘燡联
作者：杨彝珍
朝代：清
体裁：联

循吏传已无几人，得我公足光史册；名宦祠当置一席，令奕叶长奉馨香。
挽曾纪泽联
作者：杨彝珍
朝代：清
体裁：联

高望著寰区，君为辍朝，民为罢市；奇才真柱石，华戴其德，夷震其威。
晤孙芝房感赋
作者：杨彝珍
朝代：清
体裁：古风

五载风尘与君别，江湖日带疮痍色。一樽相对杂悲喜，不堪流泪说乡国。忆昔逆旅并羸马，共有心期振沟瘠。一朝君起遇际会，出入光明傍日月。独我窜身向江澨，频见蛟龙翻窟宅。可怜徒手莫援救，坐使原野成萧瑟。只今不待秋井■，嵯峨白骨蔽城阙。纵有遗黎理荒秽，复苦高田作龟坼。君也相视匪越秦，对此能无动凄恻。归朝好作监门图，应有春风洒中泽。
晤孙芝房感赋
作者：杨彝珍
朝代：清

五载风尘与君别，江湖日带疮痍色。一樽相对杂悲喜，不堪流泪说乡国。忆昔逆旅并羸马，共有心期振沟瘠。一朝君起遇际会，出入光明傍日月。独我窜身向江澨，频见蛟龙翻窟宅。可怜徒手莫援救，坐使原野成萧瑟。只今不待秋井𪤆，嵯峨白骨蔽城阙。纵有遗黎理荒秽，复苦高田作龟坼。君也相视匪越秦，对此能无动凄恻。归朝好作监门图，应有春风洒中泽。
简求阙翁
作者：杨彝珍
朝代：清

一卧沧江晚，修门未可回。居原依枉渚，人欲号徂徕。养拙全樗栎，康时赖蘖梅。几年成契阔，廿载荷滋培。云树莽修阻，烟波劳溯洄。忆初通缟纻，辱与订岑苔。共策天街骑，同倾旅馆醅。新诗出游衍，妙理散谈诙。欲使皇风畅，因将贤路恢。程材由品目，射策倚衡裁。下驷蒙加睐，凡鳞获曝腮。颇深知己感，翻启众人咍。北面坚辞拜，西清滥许陪。？云旋驻轸，放溜遽眠桅。佐脍思莼菜，添薪仰桧材。管难投不律，冠早挂毋追。公独留宣室，朝争仰斗魁。青蒲时俯伏，丹陛日徘徊。澒洞烽尘起，纵横羽檄催。道交豺虎迹，泽集雁鸿哀。匍匐扶桐杖，苍黄著墨缞。有词托金革，洒泪事行枚。广取才罝布，频烦将毂推。密谋周井灶，遗策采瓶罍。锁截千寻断，山燔半壁摧。旐旟翩偃月，徒旅怒燀雷。江汉功归召，元和相得裴。高名动寥廓，巨制勒崔嵬。尚屈蕃宣寄，还资燮理才。长城何隐若，大纛自雄哉。二气容谓鼎，三归好筑台。神还逢洛浦，仙竟遇天台。倚槛描螺黛，如皋射雉媒。绸缪成燕婉，窈窕昵䰄于。楼静萧声渺，堂空帘影开。哀来遣丝竹，泣尽继琼瑰。勿复金为屋，休将锦作堆。勉匡天步正，冀挽日车颓。上帝犹沈醉，阳侯尚鼓灾。横流杭乏苇，逼榻国嫌槐。表饵非完计，羁縻是祸胎。漫填虚牝欲，徒竭小东财。海露桑田畷，春枯黍谷荄。元穹防倚杵，浩劫恐飞灰。硕画凭廊庙，私忧在草莱。连朝瞻五老，永夜望三能。乍敛山城雾，方清骅路埃。蓼波红瑟瑟，芦雪白皑皑。傥命安舆至，当惊揖客来。形容应莫辨，气谊自无猜。定与题襟会，兼斟饮至杯。若教他役我，仍拟凿颜坏。
简求阙翁
作者：杨彝珍
朝代：清
体裁：五言排律

一卧沧江晚，修门未可回。居原依枉渚，人欲号徂徕。养拙全樗栎，康时赖蘖梅。几年成契阔，廿载荷滋培。云树莽修阻，烟波劳溯洄。忆初通缟纻，辱与订岑苔。共策天街骑，同倾旅馆醅。新诗出游衍，妙理散谈诙。欲使皇风畅，因将贤路恢。程材由品目，射策倚衡裁。下驷蒙加睐，凡鳞获曝腮。颇深知己感，翻启众人咍。北面坚辞拜，西清滥许陪。𥬞云旋驻轸，放溜遽眠桅。佐脍思莼菜，添薪仰桧材。管难投不律，冠早挂毋追。公独留宣室，朝争仰斗魁。青蒲时俯伏，丹陛日徘徊。澒洞烽尘起，纵横羽檄催。道交豺虎迹，泽集雁鸿哀。匍匐扶桐杖，苍黄著墨缞。有词托金革，洒泪事行枚。广取才罝布，频烦将毂推。密谋周井灶，遗策采瓶罍。锁截千寻断，山燔半壁摧。旐旟翩偃月，徒旅怒燀雷。江汉功归召，元和相得裴。高名动寥廓，巨制勒崔嵬。尚屈蕃宣寄，还资燮理才。长城何隐若，大纛自雄哉。二气容谓鼎，三归好筑台。神还逢洛浦，仙竟遇天台。倚槛描螺黛，如皋射雉媒。绸缪成燕婉，窈窕昵于䰄。楼静萧声渺，堂空帘影开。哀来遣丝竹，泣尽继琼瑰。勿复金为屋，休将锦作堆。勉匡天步正，冀挽日车颓。上帝犹沈醉，阳侯尚鼓灾。横流杭乏苇，逼榻国嫌槐。表饵非完计，羁縻是祸胎。漫填虚牝欲，徒竭小东财。海露桑田畷，春枯黍谷荄。元穹防倚杵，浩劫恐飞灰。硕画凭廊庙，私忧在草莱。连朝瞻五老，永夜望三能。乍敛山城雾，方清骅路埃。蓼波红瑟瑟，芦雪白皑皑。傥命安舆至，当惊揖客来。形容应莫辨，气谊自无猜。定与题襟会，兼斟饮至杯。若教他役我，仍拟凿颜坏。
经公安
作者：杨彝珍
朝代：清

水闭孤城昼不开，荒郊弥望浪成堆。春深鸿雁离乡远，日暮鼋鼍绕郭来。几处败垣浮折苇，数家残灶剩寒灰。忍看劝客当筵女，拉杂繁弦泪迸摧。
过李氏东园
作者：杨彝珍
朝代：清

数椽茅屋栖城曲，门巷萧萧坠檐绿。厨寒三日欲无烟，时有吟声出丛竹。南邻华屋高入云，徵歌选舞日纷纷。秋风一夕生堂侧，屋角乌啼不可闻。
送郭筠仙之吉安幕兼简陈岱云太守
作者：杨彝珍
朝代：清

我似老牛苦旋磨，春及东皋荒力作。一幅乌巾常裹头，墨丸日取齿唇涴。君才本宜任世用，橐笔何为趋幕佐。离亭分手奚辞醉，罂瓶几见墙隅卧。筵前深惜失诗流，强留不得情无那。雨馆凭谁慰岑寂，孤吟难遣羁愁破。陈侯陈侯妙为郡，得君主画可安坐。湖山千里运指掌，匪独新吟与赓和。十年键户为何事，一官无负穷庐饿。好风傥送讴歌声，举杯聊向天涯贺。
道中
作者：杨彝珍
朝代：清

墟抱孤烟远，村含薄暝迟。马危临水路，鹊定飐风枝。浊酒他乡味，残春故国思。风尘淹岁月，十载负茅茨。
阻风洞庭登君山纪事感怀得三十八韵并寄都门诸友
作者：杨彝珍
朝代：清
体裁：五言排律

狐兔纵横里，龙蛇战斗中。勋名诸将显，事业腐儒空。横草功难就，穿杨技未工。无能夸汗马，只解悟雕虫。不免文惊众，难辞谤集躬。高冠峨自异，奇服指从同。甘作支离叟，凭嘲潦倒翁。茫茫存老眼，郁郁抱微衷。戌卷归旗白，林销夕燧红。芳情驰泽国，茧足倦烟丛。欲向水云老，将随渔钓终。生涯凭舴艋，锋镝避艨艟。浩荡如浮梗，飘飖若断蓬。矶方迎白马，浦早过青枫。舟滞君山雨，帆禁石女风。杖藜寻古寺，导径得奚童。匝树惊禽噪，蹲岩异兽雄。书疑藏委宛，仙拟遇崆峒。为采斑斓竹，欲縆摧折桐。余凄含帝子，轶事说龙公。苔藓侵残座，鼪鼯窜旧宫。遗珠抛的砾，怪石拾玲珑。乌影千群集，鸥波四面通。微飔生拂拂，落景惜匆匆。忆昨黄巾乱，沿湖赤羽充。岸排旌旆直，渚爇菼葭丰。指授文儒略，飞腾上将功。军声摧箨陨，士气饮醪融。伟伐中兴烈，殊庸常武隆。拟投湘浦甲，欲挂楚人弓。忽渍沾巾泪，徒传刺臂忠。将星宵顿陨，蚩雾昼犹蒙。笳鼓喧江介，戈鋋接海东。守关无虎豹，捕虏少罴熊。未见清和理，惟虞反侧讧。且忧螟害稚，兼虑莽兴戎。台阁多鹓鹭，郊原尽雁鸿。能令有环堵，不惜杜陵穷。
阻风洞庭登君山纪事感怀得三十八韵并寄都门诸友
作者：杨彝珍
朝代：清

狐兔纵横里，龙蛇战斗中。勋名诸将显，事业腐儒空。横草功难就，穿杨技未工。无能夸汗马，只解悟雕虫。不免文惊众，难辞谤集躬。高冠峨自异，奇服指从同。甘作支离叟，凭嘲潦倒翁。茫茫存老眼，郁郁抱微衷。戌卷归旗白，林销夕燧红。芳情驰泽国，茧足倦烟丛。欲向水云老，将随渔钓终。生涯凭舴艋，锋镝避艨艟。浩荡如浮梗，飘飖若断蓬。矶方迎白马，浦早过青枫。舟滞君山雨，帆禁石女风。杖藜寻古寺，导径得奚童。匝树惊禽噪，蹲岩异兽雄。书疑藏委宛，仙拟遇崆峒。为采斑斓竹，欲縆摧折桐。余凄含帝子，轶事说龙公。苔藓侵残座，鼪鼯窜旧宫。遗珠抛的砾，怪石拾玲珑。乌影千群集，鸥波四面通。微飔生拂持，落景惜匆匆。忆昨黄巾乱，沿湖赤羽充。岸排旌旆直，渚爇菼葭丰。指授文儒略，飞腾上将功。军声摧箨陨，士气饮醪融。伟伐中兴烈，殊庸常武隆。拟投湘浦甲，欲挂楚人弓。忽渍沾巾泪，徒传刺臂忠。将星宵顿陨，蚩雾书犹蒙。笳鼓喧江介，戈鋋接海东。守关无虎豹，捕虏少罴熊。未见清和理，惟虞反侧讧。且忧螟害稚，兼虑莽兴戎。台阁多鹓鹭，郊原尽雁鸿。能令有环堵，不惜杜陵穷。
黄海华司马屡促北上作此答之
作者：杨彝珍
朝代：清

徵车衮衮去如驰，我似盐车负难动。三败欲洗曹沫羞，两刖未苏卞和痛。骑驴旅食春几经，射虎短衣老可送。况无王猛扪虱略，空怀贾谊厝薪恸。佩玉知难利走趋，峨冠信易遭嘲讽。同里谁人作狗监，居邻有客求羊仲。一生端与藜藿亲，百年幸及鸡豚供。稍喜粳稻庆稔丰，差免齑盐嗟屡空。狼藉画眉私自怜，俜伶索枣娇可弄。花时酒熟醉莫辞，梦里诗成醒能诵。性如苦李得全真，心似寒苞难破冻。行藏休就季主卜，富贵早醒春㜑梦。君今半刺叹官间，行剩一障为时用。幅巾容我频往来，新诗与子勤磨砻。沧海忧虞未可论，名山事业知堪共。他日傥结隐退庐，团茅愿傍秦人洞。
黄海华司马屡促北上作此答之
作者：杨彝珍
朝代：清
体裁：古风

徵车衮衮去如驰，我似盐车负难动。三败欲洗曹沫羞，两刖未苏卞和痛。骑驴旅食春几经，射虎短衣老可送。况无王猛扪虱略，空怀贾谊厝薪恸。佩玉知难利走趋，峨冠信易遭嘲讽。同里谁人作狗监，居邻有客求羊仲。一生端与藜藿亲，百年幸及鸡豚供。稍喜粳稻庆稔丰，差免齑盐嗟屡空。狼藉画眉私自怜，俜伶索枣娇可弄。花时酒熟醉莫辞，梦里诗成醒能诵。性如苦李得全真，心似寒苞难破冻。行藏休就季主卜，富贵早醒春婆梦。君今半刺叹官间，行剩一障为时用。幅巾容我频往来，新诗与子勤磨砻。沧海忧虞未可论，名山事业知堪共。他日傥结隐退庐，团茅愿傍秦人洞。
游华藏寺
作者：杨德冲
朝代：清

寺废吴天白，松云不尽浮。气蒸初入夏，麦秀已先秋。麋鹿留宾住，湖山挈伴游。夫差今未醒，沙上自眠鸥。
塔映庄访桂上人
作者：杨德文
朝代：清

天气日夕清，万象纷在目。远山螺髻旋，浅水鱼鳞蹙。隔林人语微，鸡犬答空谷。此中有高僧，暝坐栖茅屋。萝扉风为开，花径罗云族。几榻青苔生，茶烟媚幽独。我蜡阮孚屐，间来访金粟。塔影空独圆，衣裳净寒绿。
广陵怀古
作者：杨德文
朝代：清

香消南国美人妆，烟雨迷楼总断肠。今日绮罗丝管里，春风吹不到雷塘。
岩脚寺
作者：杨怀清
朝代：清

北寻岩脚寺，山户竹西开。鹤出随云去，僧归共月来。题诗聊坐石，把酒忽登台。为约春风至，携朋看老梅。
高车阁上
作者：杨怀清
朝代：清

独从秋色里，走马上高台。山势连云起，江声抱雨来。昔闻王粲赋，今乏贾生才。翘首看黄鹄，何劳燕雀猜。
便道过里
作者：杨思圣
朝代：清
体裁：五言律诗

归客惭司马，曾无四壁留。残书遗鼠啮，野稼任人收。狂益亲知怪，贫添儿女忧。那堪行又别，明日是长游。